text:
Munur skal ikki gerast á føroyskum og donskum krígsveteranum
– Veteransentrið fer at kanna, um tað eru forðingar í mun til veteranar, sum er búsitandi í Føroyum, sigur Peter Christensen í svari til fyrispurning frá Magna Arge, fólkatingsmanni, í mun til at javnseta krígsveteranar búsitandi í Føroyum við teir, sum eru búsitandi í Danmark.
Í síðstu viku kom kanning fram, sum vísir, at veteranar búsitandi í Føroyum, ið hava verið útsendir fyri danska herin, hava torførari enn veteranar búsitandi í Danmark við at koma inn í samfelagið aftur, tá hertænastan er lokin.
Tí setti Magni Arge, fólkatingsmaður fyri Tjóðveldi, hósdagin ein fyrispurning til danska verjumálaráðharran, har spurt varð um, hvørja hugsan verjumálaráðharrin hevur um at javnseta tilboðini til veteranar búsitandi í Føroyum.
Í dag kom svar frá Peter Christensen, verjumálaráðharra, har hann millum annað vísir á, at Verjumálaráðið í løtuni ger kanning av støðinum á tilboðunum til krígsveteranar. Í hesum sambandi fer eisini at vera kannað, um tað eru forðingar í mun til veteranar búsitandi í Føroyum.
Kanningin, sum Georg L. Petersen hevur gjørt, greiddi frá støðuni hjá 10 føroyskum krígsveteranum, har helvtin hevur búsett seg í Danmark og helvtin hevur búsett seg í Føroyum.
Kanningin vísti, at veteranarnir, sum búsettust í Føroyum høvdu nógv fleiri avbjóðingar enn teir, sum búsettust í Danmark, og ein partur av orsøkini til hetta er, at tilboðini til veteranar búsitandi í Føroyum ikki eru eins góð sum til veteranar búsitandi í Danmark.
Tað er hendan partin, sum Veteransentrið undir Verjumálaráðnum nú fer at kanna nærri.


c: text/html

text:
Námsætlan sum Word-fíla:
Námsætlan fyri kunningartøkni á C stigi
1. Samleiki
Kunningartøkni er týðandi lærugrein í nútíðar samfelagnum, eitt nú, tá ið talan er um at velja og nýta tøkni til m.a. at leita fram, brúka, viðgera og miðla dátur, upplýsingar og kunning.
Lærugreinin fevnir um samspælið millum kunningartøkni og tann tøkniliga framburðin umframt nýtsluna av kunningartøkni í útbúgving, vinnulívi og í samfelagnum annars. Lærugreinin gevur eitt ástøðiligt innlit í hesa tøkni umframt verkligan førleikan í at nýta tøknina.
2. Endamál
Endamálið við undirvísingini í kunningartøkni er:
- at geva næminginum eitt amboð, so hann betur gerst førur fyri at kunna seg í alheims vitanarsamfelagnum og í sambandi við, at fakligir og tvørfakligir spurningar verða viðgjørdir
- at menna kunnleika næmingsins til grundleggjandi partarnar í kunningartøknini, eitt nú tólbúnað og ritbúnað
- at næmingurin lærir at nýta samvirkandi miðlar til skjalfestan og samskifti, umframt at leggja fram og flyta upplýsingar við at nýta kunningartøkni
- at geva næminginum ástøðiligt og verkligt innlit við ítøkiligum royndum í, hvussu einstaklingar, útbúgvingarskipan, vinnulív og samfelag nýta og kunnu nýta upplýsingar í sambandi við kunningartøkni
- at lýsa samspælið millum tólbúnað, ritbúnað og brúkara, so næmingurin fær eina fatan av, hvussu kunningartøkni kann verða brúkt sum amboð í sambandi við útbúgvingina og aðrar verkligar uppgávur
- at lýsa ymisk trygdarkrøv og vandamál, umframt reglur og mannagongdir í sambandi við, at kunningartøkni verður nýtt
- at geva næminginum førleikar í at gera skipaða leiting og savnan av upplýsingum og at kanna og eftirmeta hesar á kritiskan hátt
- at styrkja og menna almenna- og lestrarførleika næmingsins við at geva næminginum eitt vitanaramboð til alheimin í einum fakligum og tvørfakligum samanhangi.
- at geva næminginum eina fatan av, hvussu kunningartøknin verður skipað í undirvísingini í øðrum lærugreinum, og hvussu hon kann verða við til at geva næminginum eitt alment tøkniligt grundarlag fyri vali av víðari útbúgving.
3. Stig og tímatal
Undirvísingin í kunningartøkni á C-stigi fevnir um 75 klokkutímar.
4. Øki
Fakliga innihaldið í lærugreinini er lutað sundur í kjarnaøki og ískoytisøki. Kjarnaøki eru kravd øki, ið fevna um umleið 80% av klokkutímatalinum á hvørjum floksstigi. Ískoytisøki eru valfrí øki, sum lærari og næmingar í einstaka flokkinum velja í felag. Ískoytisøki fevna um umleið 20% av klokkutímatalinum á hvørjum floksstigi. Næmingurin fer til munnliga próvtøku í bæði kjarnaøkjum og ískoytisøkjum, har ein verkætlan er grundarlag undir próvtøkuni.
Kjarnaøki
- kt-rit- og -tólbúnaður og hvussu hesi virka sínámillum og hvussu tey samvirka við tær ytru umstøðurnar og ávirka menniskja og samfelag
- trygd og vernd í sambandi við kunningartøkni
- leiðreglur, brúkarasiðvenja og lóggáva í sambandi við kunningartøkni
- kt-amboð í sambandi við miðlan, at leita eftir vitan, skjalfestan, útrokning og samskifti
- viðgera dátur í hóskandi ritbúnaði.
Verkætlan
Ein verkætlan, sum er grundarlag undir munnligu próvtøkuni, fevnir í vavi um tað, ið svarar til umleið 20 klokkutímar av undirvísingini. Verkætlanin er ein framleiðsla og ein frágreiðing. Frágreiðingin skal lýsa gongdina til lidnu framleiðsluna. Frágreiðingin skal í mesta lagi vera 15 síður.
Ískoytisøki
Ískoytisøki eru valfrí øki, sum lærari og næmingar í einstaka flokkinum velja í felag. Ískoytisøki kunnu styðja og lýsa eitt ella fleiri kjarnaøki frá øðrum sjónarhornum og vera við til at menna førleika næmingsins samsvarandi teimum førleikamálum, ið ásett eru. Endamálið við ískoytisøkjum er harumframt at geva skúlum og útbúgvingarbreytum rúm fyri serligum eyðkennum og arbeiðsháttum.
5. Førleikamál
Støðisførleikar
Støðisførleikar eru grundleggjandi førleikar, sum menniskju ogna sær tíðliga í lívinum, men sum mugu stimbrast og mennast alt lívið. Støðisførleikar hava avgerandi týdning fyri, at kunnleiki, vitan og førleikar verða ment í øllum lærugreinum. Støðisførleikar eru við til at menna sannkenning, virðing, hugflog og evni til støðutakan og sjálvvirkni. Undirvísingin skal virka fyri, at næmingurin fær hug og sinni at læra og geva sítt íkast til kjak og loysnir.
Í hesum sambandi eru fýra støðisførleikar lýstir við atliti at teimum fortreytum, sum eru galdandi fyri lærugreinina. Í øllum lærugreinum skal næmingurin læra:
- at virða
- at samskifta
- at granska
- at skapa
At virða
At virða er at virka fyri góðari samveru millum menniskju og fyri góðum samanspæli millum menniskju, náttúru og umhvørvi. Virðing fremur tryggleika og trivnað, ið eru fortreytir fyri gagnligari menning. Undirvísingin skal virka fyri, at hvør einstakur næmingur verður sæddur og hoyrdur, og at hann kennir seg at hava virði og týdning, har hann er.
Førleikin at virða snýr seg í kunningartøkni um at virða tær grundleggjandi reglur, ið náttúran og tað náttúruskapta umhvørvi hava at laga seg eftir, umframt tær treytir, ið skynsom og burðardygg nýtsla av kunningartøkni er fevnd av. Í undirvísingini verður dentur lagdur á, at næmingurin skilir tær ymisku fortreytirnar, ið øll menniskju hava í lívinum, og at hann lærir at virða tørv og sjónarmið hjá øðrum, uttan mun til aldur, kyn, húðarlit og lívsáskoðan. Næmingurin skal eisini virða sín egna tørv og tað náttúrutilfeingið, vit øll eru bundin at. Hann skal læra at virða tær skyldur og tey rættindi, sum fólkaræði byggir á, eins og hann skal hava virðing fyri, at ymiskar mentanir og samfeløg kunnu byggja á onnur virði enn hansara egnu.
At samskifta
Førleikin at samskifta snýr seg í kunningartøkni um førleikan at bera fram sína hugsan og sína vitan munnliga og skrivliga, og at lesa. Lærugreinin kunningartøkni hevur ein týðandi leiklut í at menna førleika næmingsins at nýta tøknilig amboð umframt faklig hugtøk um samskifti. At samskifta í kunningartøkni snýr seg eisini um at rokna og at nýta tøknilig amboð, ið tæna samskiftinum millum manna sum heild.
Førleikin at bera fram hugsanir sínar munnliga og skrivliga verður mentur við miðvíst at arbeiða við og venja í ymiskum samskiftisstøðum.
Førleikin at lesa og skriva er avgerandi fortreyt fyri øllum samskifti og lærdómi í lívinum. At skriva er at skipa hugsan og menna hugskot; at lesa er at skyna á og tulka. Næmingurin skal duga at lesa og skilja vegleiðingar, talvur, grafar, farstrikur og ímyndir.
Førleikin at rokna snýr seg í kunningartøkni um førleikan at lesa hagtøl, fata bygnað, frymlar og úrtøkiligar skipanir. At rokna er eisini at hugsa skilvíst og loysa greiðsluevni. Hesir førleikar eru fortreyt fyri at skilja og taka støðu til mangar gerandistekstir, og tí hevur undirvísingin í síni heild ein avgerandi leiklut í hesi menning.
Førleikin at nýta tøknilig amboð er í kunningartøkni at duga at nýta kunningartøkni, ið er ein fortreyt fyri øllum fjarskifti, umframt at nýta starvsstovuútgerð, ið er ætlað hesum floksstigum. Við venjingum skal næmingurin læra at nýta útgerðina rætt og trygt. Ein vandalig meting av upplýsingum av internetinum er eisini partur av støðisførleikunum.
At kanna
At kanna er m.a. at eygleiða, undrast, finna svar og gera royndir. Lærarar skulu geva gætur, at hesir førleikar verða mentir frá lægsta til hægsta stig.
Førleikin at kanna snýr seg í kunningartøkni um at eggja forvitni næmingsins og stimbra hug og dirvi hansara til at seta spurningar og at leita sær ráð og vitan um tøknilig viðurskifti. Næmingurin skal læra at leita upp og ogna sær viðkomandi vitan og kunnleika í bókmentum, handbókum, tíðarritum, á internetinum, umframt at gera verkligar uppgávur.
At skapa
Forvitni, spæl og hugflog eru serligir eginleikar, sum lærarin skal varða um og gera gagn av í undirvísiningini. At skapa er eisini ein førleiki, ið kann vinnast við lærdómi. Næmingurin skal læra at hugsa, tala og skriva sjálvstøðugt og harumframt at menna síni egnu hugskot, og hann skal kenna seg at hava ein virknan lut í egnari menning og læring.
Førleikin at skapa snýr seg í kunningartøkni um at gera næmingin tilvitaðan um og líta á egin evni, so hann gerst førur fyri sjálvur at byggja á tað, sum lært er. Næmingurin skal læra, hvussu tøknin saman við samskiftisloysnum hevur verið við til at broytt lívsáskoðan, mentan og samfeløg.
Næmingurin evnar at orða spurningar og at seta fram tilhugsanir, sum kunnu verða kannaðar, próvføra og skifta orð um hetta við atliti at øðrum tilhugsanum. Tað merkir, at næmingurin skal vera við í samrøðum, samskifta um hugskot og tosa um spurningar og hugsandi loysnir við onnur.
Næmingurin skal læra, at verkligar royndir og frágreiðingar um tøknilig viðurskifti eru ein partur av skapandi tilgongdini, sum byggir á hugflog, íblástur og treystleika. Við atliti at búningarstigi og serligu gávum næmingsins verður arbeitt miðvíst við skapandi tilgongdum, sum fremja íblástur og stimbra hugflog. Við at arbeiða við myndlum lærir næmingurin at meta um dygdina í avrikum hjá sær sjálvum og øðrum.
Fakligir førleikar
Næmingurin dugir:
- at greiða frá grundleggjandi virkisháttum í kt-tólbúnaði og forritum í kunningartøkni og hvussu tey virka saman
- at greiða frá kt-tólbúnaði og forritum, og hvussu hesi virka saman við brúkarum
- at lýsa tørvin á trygd og vísa á vandamál í sambandi við at ávísur kt tól- og ritbúnaður verður nýttur
- at brúka kunningartøkni sum samvirkandi miðil til skjalfestan og samskifti
- at leggja fram og miðla dátur og upplýsingar við kt-amboðum
- at greiða frá galdandi leiðreglum í sambandi við, at kunningartøkni verður brúkt
- at arbeiða við skipaðari leiting eftir vitan og kunning, umframt kanna og eftirmeta savnaðu upplýsingarnar kritiskt
- at velja og brúka kt tól- og ritbúnað sum amboð til at loysa uppgávur í sambandi við næmingauppgávur, útbúgving og samfelag sum heild.
6. Eftirmeting og próvtøka
Eftirmetingar
Einstaki næmingurin skal eftirmetast ávegis í undirvísingargongdini við støði í framløgum og smærri verkætlanaruppgávum. Næmingurin eigur at hava eina greiða fatan av støðu síni í mun til fakligu málini í lærugreinini og eigur at fáa vegleiðing um, hvussu og hvørjum arbeiðast skal við fyri at røkka málunum.
Eftirmetingin verður skjalfest.
Próvtøkuhættir
Hildin verður ein munnlig próvtøka, sum byggir á endaligu verkætlanaruppgávu próvtakarans. Lýsing av uppgávuorðingum verður send próvdómara í seinasta lagi 5 dagar innan próvtøkuna. Áðrenn próvtøkuna umrøða próhoyrari og próvdómari, hvørjar evnisspurningar, próvtakarin skal greina nærri. Verkætlanaruppgávan skal ikki vera rættað ella viðmerkt av lærara ella próvtakara áðrenn próvtøkuna.
Próvhoyringin varir 24 minuttir íroknað próvdøming. Eingin fyrireikingartíð er.
Próvhoyringin tekur støði í eini framløgu hjá próvtakara av endaligu uppgávuni. Harafturat verða settir ein ella fleiri útdýpandi spurningar, sum próvhoyrarin hevur fyrireikað. Próvhoyringin er ein dýpandi samtala millum próvtakara og próvhoyrara, sum kann fevna um viðkomandi evni, bæði úr kjarnaøkjum og ískoytisøkjum.
Dømingargrundarlag
Dømingin er ein meting av, í hvønn mun avrik próvtakarans lúka fakligu førleikamálini í námsætlanini. Dentur verður lagdur á, at næmingurin í framløguni av uppgávuni megnar at vísa kunnleika til ástøði og háttaløg og seta hesi í samband við uppgávuna. Dentur verður eisini lagdur á, at næmingurin vísir á heildarfatan av innihaldinum í lærugreinini, og í hvønn mun hann megnar at svara dýpandi spurningunum.
Givið verður eitt próvtal við støði í einari heildarmeting av munnliga avriki próvtakarans.
Próvtalslýsingar
Munnligt C-stig
7. At skipa undirvísing
Didaktiskar meginreglur
Undirvísingin skal økja um forvitni og hug at læra við eini hugvekjandi og skapandi tilgongd til lærugreinina. Skift verður ímillum floksundirvísing, royndir og verkætlanir, har dentur verður lagdur á tilgongdina og úrslitið av arbeiðinum. Úrslitið kann verða lagt fram sum t.d. logbók, ritsavn, heimasíða, framløguforrit, margmiðil ella sjónbandsupptøka.
Undirvísingarhátturin skal vera umbroytiligur, so at allir næmingar fáa høvi at menna sínar førleikar í undirvísingargongdini.
Næmingurin skal hava ávirkan á valið av verkætlanunum. Verkætlanirnar skulu brúkast sum partur av undirvísingini og skulu leggjast fram í flokkinum, m.a. við eftirmeting og førleikamenning í huga.
Arbeiðshættir
Undirvísingin verður løgd til rættis við støði í teirri vitan um kunningartøkni, sum næmingurin fær í lærugreinini og í tvørfakligum arbeiði.
Námsætlanin eggjar til, at skift verður ímillum floks-, evnis- og verkætlanarundirvísing.
Verkætlanirnar skulu tryggja, at næmingurin arbeiðir við ymiskum arbeiðsháttum og amboðum í lærugreinini og í tvørfakligum og tøkniligum samanhangi
Verkætlanarundirvísingin skal tryggja framgongd hjá næminginum innan:
- fakliga breidd
- fakliga dýpd
- sjálvstøðugt arbeiði.
Verkætlanarundirvísingin skal tryggja framtøku, og tí skal arbeiðshátturin í mestan mun vera grundaður á royndir og kanningar, har ymiskur kt-tólbúnaður verður testaður, royndur og brúktur.
Sum liður í at røkka einum nøktandi úrsliti við teirri seinastu verkætlanaruppgávuni skulu næmingarnir í undirvísingini hava smærri framløgur. Endaliga verkætlanin, sum er grundarlag undir munnligu próvtøkuni fevnir í vavi um tað, ið svarar til 20 klokkutímar av undirvísing. Verkætlanin er ein framleiðsla og ein frágreiðing. Frágreiðingin skal lýsa gongdina til lidnu framleiðsluna. Frágreiðingin skal í mesta lagi vera 15 síður.
Verkætlanaruppgávan verður gjørd innan karmar, sum skúlin ásetur. Næmingurin ger eina verkætlanarlýsing, sum skúlin skal góðkenna. Mett verður um fakliga breidd og innihald í mun til viðkomandi stig.
Sjálv undirvísingin verður framd við umfatandi nýtslu av kt-amboðum, bæði í sambandi við kanningar, testir, uppgávur, og tá ið hesi verða skjalfest.
Internetið verður brúkt sum leitiamboð í sambandi við upplýsingar, vegleiðingar, forritapartar og kunning annars.
Hevur lærugreinin fingið næmingatíð tillutaða, verður tað skrivliga arbeiðið lagt til rættis, so at framtøka sæst aftur í tí skrivliga avrikinum í lærugreinini, og at samanhangur er við skrivlig avrik í øðrum lærugreinum og í menningini av skrivligu førleikum næmingsins.
Samstarv
Lærugreinin kunningartøkni er partur av yvirskipaða kravinum um samstarv millum tvær ella fleiri lærugreinar. Samstarvast skal við ymiskar lærugreinar um ymisk evni, eitt nú menning av skapandi evnum og KT-førleikum, undirvísing í søgu, tekstframleiðslu, bókmentaligum hugtøkum, málsøgu og samfelag.
Tvørfakligt samstarv kann vera meira ella minni bindandi – frá fullkomnari samkoyring millum lærugreinar við felags tímum og felags tvørfakligum verkætlanum, til bert at fevna um avtalur millum lærarar um at fylgjast í lesnaði (lesa parallelt), t.e. at taka upp somu evni í fleiri lærugreinum samstundis, og soleiðis geva næmingunum fleiri ymiskar tilgongdir til sama spurning.
Tvær høvuðsgrundgevingar eru fyri tvørfakligum samstarvi: 1) ein almenn, ið snýr seg um førleikarnar, næmingurin skal ogna sær og bjóða fram á arbeiðsmarknaðinum, og 2) ein námsfrøðilig, ið snýr seg um skiftandi arbeiðshættir og at geva næminginum innlit í tvørfakligar samanhangir.
Tvørfakligt samstarv skal hjálpa næminginum at síggja lærugreinarnar sum partar av størri heild og letur samstundis upp fyri øðrum og víðari sjónarmiðum. Harumframt eru evnini at samstarva og síggja samanhangir avgerandi, tá ið næmingurin fer undir víðari lestur ella út á arbeiðsmarknaðin.
Skrivlig avrik
Skrivligi parturin er í høvuðsheitinum partur av dagligu undirvísingini og er í størstan mun knýttur at framleiðslum, har skrivlig frágreiðing er neyðugur partur av framleiðsluni.
Kunningartøkni letur upp fyri munagóðum og ítøkiligum møguleikum í sambandi við vegleiðing og umrøðu í sjálvari skrivitilgongdini.
Samrøða
Munnlig framseting hevur reglur og lýsingar, sum næmingurin skal duga at nýta og framhaldandi menna. Skúlin skal tí leggja dent á frásøgn og málburð, og við hesum eggja til forvitni og skapa áhuga fyri móðurmálinum sum eitt intellektuelt amboð, ið skal víðka sjónarringin hjá næminginum. Floks- og bólkakjak skal javnan eftirmetast so, at næmingarnir gerast tilvitaðir um, hvat tað er, sum fær tosið á glið og samrøðuna ella orðaskiftið at rigga og ganga væl.
Lesing
Næmingurin skal haldast til at lesa nógv. Eitt gott lesiumhvørvi í skúlanum er ein treyt fyri at menna góðar og fjølbroyttar lesiførleikar. Hetta verður skapt í flokkinum við nógvum ymiskum lesitilfari og góðum vanum.
Lívlong læring
Umráðandi er, at næmingurin gerst tilvitaður um samfelagsliga og persónliga týdningin av tí menniskjaliga og samfelagsliga tilfeingi, útbúgving er. Tí skulu næmingar eggjast til at umhugsa sína egnu framtíð og seta sær persónlig mál, har lærarin leggur lag á og skapar umstøður, sum stimbra hugin til at læra nýtt alt lívið.

robotstxt: allowed

filter: keep


text:
Viðhvørt er tað kul við eini ordans dosu av stadion rocki. Tá eg soleiðis sigi "stadion rock", so meini eg við "widescreen, high definition, technicolor, panorama, breiðbands, allar kanónir riggaðar, lasarashow og pallin fullan av gadgets"-stadion rock.
Muse konsertin í gjárkvøldi livdi upp til vónirnar í so máta; ein pallseting, ið hevði fingið Spinal Tap at blúgvast, lasara show um allar geilar, rúgvuvís av ekvilibristiskari gittar og -flygil flippan, ballónir, konfetti, upp í spannuvís av royki og hvat veit eg. Og so gott ljóð eisini. Faktiskt óvanliga gott ljóð, tá hugsa verður um at betong kassin Parkin var karmur um konsertina.
THE HORRORS
The Horrors. Mynd: Solveig H. Olsen
Fyrst á skránni var tó at eitt upphitingarnavn, og hóast upphitingarnøvn mangan eru ein ivasom uppliving, so vísti hetta navnið seg at vera ein stak positiv av slagnum! The Horrors koma úr Onglandi og teir spæla kulan shoegaze infiseraðan rock/popp av onkrum slag. Fann ikki útav fyrr enn beint áðrenn konsertina at teir skuldu spæla, og kendi teir heldur ikki áðrenn konsertina. Men tað geri eg nú og tað eri eg fegin um. Teir høvdu eina fína framførslu, ið vardi hálvan tíma. Endaðu suverent við einum krautrock kendum lagi. Gittarleikarin var kul, og dugdi væl at gera shoegaze-sligar wall of sound ljóðmyndir við spakanum. Hinir vóru eisini kul. Allir klæntrasligir og eitt sindur "goth" á at líta.
Eg gleði meg at hoyra meira til teir og ætli mær avgjørt at fáa hendur í nýggju plátuni hjá teimum, nevnd Primary Colours. Ætli eisini á konsert, tá teir leggja leiðina framvið Vega í novembur.
MUSE
Introin ljómar og pallsetingin er flott á at líta. Mynd: Solveig H. Olsen
Hóast at Muse eru vornir nokkso bygdasligir og cheesy seinastu árini (ladies and gentlemen of the jury, exhibit A; plátan Black Holes & Revelations, ið eg eftir nógvar lurtingar mátti staðfesta at vera ov bygdasliga og cheesy, minus "Supermassive Black Hole", ið altso er ov feitur), so eydnaðist konsertin væl. Mest tí at teir tríggir Bellamy, Wolstenholme og Howard vóru hell bent uppá at fýra eitt feitt show av, men eisini tí at løgini vóru rímiliga væl spjadd útyvir diskografiina hjá bólkinum. Gamaní var BH&R umboða við fýra løgum, sum eisini vóru akkurát líka kiksaði sum vænta, serliga "Starlight". Eeeeew, tað er eitt kiksa lag. Men øll elska tað, av onkrari orsøk...merkiligt. Hin freki "Supermassive...", ið pilkar so deiligani við "The Muse Formula", við at ljóða sum ein prog ílatin samanrenning millum Prince og Britney Spears*, var tó super kul. Sum vænta.
Teir standa á hvør sínum "platti", ið kundi koyrast upp og niður. Torført at greiða frá, men flott var tað! Mynd: Solveig H. Olsen
Fleiri løg av teirri nýggjastu útgávuni The Uprising, ið hálar heilt fitt í land bygdasligheitini viðvíkjandi, vóru umboðaði á konsertini. Tað var eisini uppá sítt pláss. Best dámdi mær "Unnatural Selection", ið rokkaði hart og væl og gav ein virðiligan enda uppá fyrsta sett. Ein annar ultra feitur rockari, "Stockholm Syndrome", sníkti seg uppí encore settið, og tað kom væl við. Teir byrjaðu annars encore partin við "Exogenesis Symphony Part 1 (Ouverture)" (ok, tað er faktiskt eitt nokkso cheesy heiti...), men best sum ein hugsaði "Javel, nú skulu vit ígjøgnum allar tríggjar Exogenesis partarnar, júst sum á fløguni?" trivu teir algoystir í hin hart rokkandi "Stockholm Syndrome". Stuttligt vend.
Lasarashow! Mynd: Solveig H. Olsen
Síðani treiv bassleikarin Chris Wolstenholme heldur óvæntað í munnharmonikuna og eitt brot úr ultra feita "The Man With The Harmonica" hjá Ennio Morricone var framført. Tað riggaði ordiliga væl og gásarholdið var um at sníkja seg fram...inntil Morricone tulkingin gleið yvir í totalkiksaða "Knights of Cydonia", ið er hámarkið fyri cheesy bygdasligheit á BH&R plátuni, og hetta gjørdist eisini endin á konsertini. Ah ja. Tað var so tað. Eg ypti øksl. Men fólk elskaðu tað. Og har vóru nógv fólk. Tað skal eisini sigast.
Woho! Meira lasarashow! Mynd: Solveig H. Olsen
Lasarashow í andlitini á áskoðarunum! Mynd: Solveig H. Olsen
Eitt annað, ið mær ikki dámar so væl við Muse (umframt cheesy faktorin á serliga BH&R), er tað afturvendandi "hysteriska" elementi í tónleikinum. Tað er sum um teir altíð koyra í fimta geari. Tað er strævi í longdini. Ella; tað riggar ikki altíð so væl. Tað er hevur okkurt við sangin hjá Matt Bellamy at gera; hann slappar ongantíð av, hann syngur altíð full on hysteriskt við nógvari vibrato, og alt er bara so svakliga inniligt. Hann syngur alla tíðina ígjøgnum. Instrumentali parturin er eisini merktur av hesum "hysteriska" tendensinum. Alt í alt haldi eg at tað partvíst er oyðileggjandi fyri dynamikkin í tónleikinum/úttrykkinum.
Hetta merkti eisini konsertina, men ikki so nógv sum eg hevði væntað. Sum heild riggaði hon væl. Tað er eisini ymiskt hvussu løgini eru merkt av hesum hysteriska. Viðhvørt verður tað brúkt rætt, ella viðhvørt eiga løgini líkasum at koyra í fimta geari. Men ikki alla tíðina.
Ballónir! Mynd: Solveig H. Olsen
Meira ballónir! Mynd: Solveig H. Olsen
Nógv superbt góð løg vóru eisini framførd. Tey bestu á kvøldinum vóru "New Born", "Hysteria" (har tað hysteriska, merkverdugt nokk, riggar ordiliga væl, má eg turrisliga staðfesta) og "Plug In Baby" frá Origin of Symmetry (framvegis hámarkið í Muse diskografiini eftir míni sannføring), umframt "Cave" frá Showbiz, "Time is Running out" og "Stockholm Syndrome" frá Absolution og so "Uprising", "Guiding Light" (fantastisk gittarsolo!) og "Unnatural Selection" frá The Uprising. "United States of Eurasia" er egentliga nokkso bygdasligur/cheesy, men kudos fyri óhemmaða Queen íblásturin. Tað ger lagið kul, og tað riggaði eisini væl á konsertini.
Roykur um allar geilar! Mynd: Solveig H. Olsen
Sýraðir visuals og flott pallseting. Mynd: Solveig H. Olsen
Ah jú. Ein fín konsert. Visuelt riggaði tað framúr væl og ljóðið var gott eisini. Øll ljóðførini stóðu væl í ljóðmyndini, komu gott fram og stóðu væl í mun til hvørt annað eisini. Teir tríggir spældu eisini væl. Og eitt herðaklapp til meira anonyma keyboardleikaran, ið teir eisini høvdu við sær. (leikti m.a feitar Hammond tónar í "Guiding Light"). Um abstrahera verður frá teim meira giggutu/cheesy/bygdasligu elementunum, so var faktiskt talan um eina heilt habila konsert. STADION ROCKUR var tað so fyri allar pengarnar!
Tað er so inniligt hettar her. Mynd: Solveig H. Olsen
Teir standa har so nakkafattir. Mynd: Solveig H. Olsen
Løgini, ið Muse spældu í Parkini 26.10.09:
1. Uprising Intro
2. Uprising
3. Resistance
4. New Born
5. Map Of The Problematique
6. Supermassive Black Hole
7. Guiding Light
8. Hysteria
9. United States Of Eurasia
10. Cave
11. Drum & Bass Jam
12. Undisclosed Desires
13. Starlight
14. Plug In Baby
15. Time Is Running Out
16. Unnatural Selection
Encore:
17. Exogenesis Symphony Part 1
18. Stockholm Syndrome
19. Knights Of Cydonia
Farvæl og takk fyri okkum! Mynd: Solveig H. Olsen
*Fært tú hug at rópa "BLASFEMI!" av einum bloggi, ið nevnir Muse, Britney og Prince í sama andadrátti? Far so og lurta eftir "Supermassive Black Hole" og samanber við "Do Something" hjá Britney og, ja, bara okkurt har Prince syngur. Íblástur? Skulu vit vedda!? :)


text:
Ingi Samuelsen
03.07.2015 - 12:44
Ítróttur > Ítróttur > Borðtennis
Hóast borðtenniskvinnurnar Henrietta Nielsen og Durita Fríðadóttir Jensen taptu finaluna í dag, so vóru tær glaðar og ernar fyri at hava vunnið silvur – einasta heiðursmerki til føroyskt borðtennis á hesum oyggjaleikunum.
Mótstøðan í finaluni var hørð. Føroysku genturnar høvdu møtt teimum báðum, Alice Loveridge og Dawn Morgan frá Guernsey fyrr, tær vóru styrkismettar, sum nummar eitt, so tað varð ikki væntað, at føroyingarnir fóru at vinna.
Guernsey komu eisini framum 2-0 í settum, men í triðja setti góvu Henrietta og Durita guernseybúgvunum harðan dyst, og vunnu trygt 11-5.
Men í triðja setti, vístu Alice og Dawn aftur, hvar skápið skuldi standa. Føroyingarnir byrjaðu at missa borðið, kilsa servur, og avgerðin fall við einum 11-3 sigri til Guernsey í fjórða setti.
Men eitt flott silvurheiðursmerki til Føroyar gjørdist tað so til.


text:
Eingin orsøk at aftra seg vegna aldur
1. september 2016
Lógarkravdar reglur um javnt kynsbýti á t.d. vallistum og í nevndum minnir ikki sørt um trælahald
Munur á kvinnum og monnum
Tað gongur sjón fyri søgn, at einki mark er fyri, hvussu gamlir menn eru, tá teir stilla upp til eitt val – og verða valdir.
Men tá tað kemur til kvinnurnar. Uh, nei, so eru tær næstan komnar á gravarbakka, tá tær fara um tey 60 árini, hóast tøl greitt vísa, at kvinnur liva munandi longur enn menn.
Tað er tíanverri partvíst okkara egna skyld, at vit tilkomnu kvinnur eru so ”underdanigar”.
Tað líka sum liggur í luftini, at kvinnur vegna aldur ikki stilla upp til eitt býráðs- ella løgtingsval. Mannfólkini hugsa ikki í somu banum sum vit. Sambært teimum sjálvum eru teir frá nátúrunar hond begávaðir við politiskt framúrskarandi evnum.
Vit kunnu bara hyggja rundanum okkum og meta um politiska landslagið, og hvussu aldursmunurin millum kynini har sær út.
Tá tey hálvtundrað árini eru rokkin, minkar tann frammanundan lága kvinnuluttøkan á politiska vígvøllinum uppaftur meiri.
Nokk so løgið, tí tá eru pinkubørnini, sum vit sum kvinnur mangan brúka sum umbering fyri ikki at fara upp í politikk, tilkomin og mangan eisini blivin foreldur.
Trælahald
Eg eri ikki feministur og absolutt ikki tilhangari av, at nevndir ella valevnislistar sambært lóg skulu verða samansettir helvt um helvt av báðum kynum.
At noyða kvinnur uppá ein vallista fyri, at listin skal lúka lógarkravdum reglum, minnir ikki sørt um trælahald í mínari verð, vælvitandi, at man við hesum traðkar á eina sera kenslusama líktorn.
Sjálvandi alt við máta. Tíbetur er slík lóg ikki komin í gildi hjá okkum.
Týdningarmikið er, at kvinnurnar sjálvar gera av, hvat tær vilja, og at aldur ikki er nøkur forðing, heldur tá tað kemur til at stilla upp til eitt val.
Eitt heilt annað er, at gamlar kvinnur á sama hátt sum gamlir menn – uttan at nevna onnur enn meg sjálvan - ikki eiga at aftra okkum við at stilla upp til eitt kommunuval, men halda okkum framat fyri at gera ein mun, um vit tíma, orka og vilja tað.
Tað er ein av orsøkunum til, at eg stilli upp fyri Sambandsflokkin til komandi býráðsval 2016.
Hin orsøkin er, at mín partur ikki skal liggja eftir, tá tað kemur til at betra um tilveruna hjá okkum eldru borgarum, sum alla tíðina vera raktir av sparingum, meðan kommunan í berum ørskapi keypir eitt hús fyri og annað eftir fyri okkara skattapengar, næstan sum tá vit spæla Matador.
Beate L. Samuelsen
valevni Sambandsfloksins til býráðsvalið í Tórshavnar kommunu
RN
Aftur


text:
Sunnudagin verður høvi hjá fólki at uppliva eina hugnaliga løtu í Norðurlandahúsinum, har prestarnir, Johannes Møllehave og Theodor Olsen, á teirra egna serstaka hátt, fara at skifta orð um lívsins viðurskifti.
Tíðindaskriv 5. mai 2011.
Johannes Møllehave er ein sera litríkur persónur. Hann er umframt at verða prestur, eisini rithøvundur við meira enn 100 bókaútgávum á baki. Harafturat er hann sera virkin fyrilestrahaldari, hann hevur hollan kunnleika innan bókmentir, hann er humoristur, og so er hann eisini eitt slag av gandakalli, við serkunnleika í gandakynstri. Til tiltakið í Norðurlandahúsinum fara hann og Theodor Olsen prestur í Kvíkvík at tosa um Møllehave og lív hansara sum eitt nú fongsilsprestur. At Johannes Møllehave er, og hevur verið vælumtóktur, er ongin loyna.Tá hann gavst sum prestur, og helt sína seinastu guðstænastu, var so nógv fólk samankomið, at neyðugt varð at steingja fullsettu kirkjuna, og tá hann hevði mest at gera sum fyrilestrarhaldari, mátti hann fraktast runt í tyrlu fyri at náa allar gjørdar avtalur rættstundis. Tiltakið við Møllehave verður í Norðurlandahúsinum sunnudagin og byrjar tann 8. mai kl. 16.
Myndir frá degnum.
Johannes Møllehave er ein sera litríkur persónur. Hann er umframt at verða prestur, eisini rithøvundur við meira enn 100 bókaútgávum á baki. Harafturat er hann sera virkin fyrilestrahaldari, hann hevur hollan kunnleika innan bókmentir, hann er humoristur, og so er hann eisini eitt slag av gandakalli, við serkunnleika í gandakynstri. Til tiltakið í Norðurlandahúsinum fara hann og Theodor Olsen prestur í Kvíkvík at tosa um Møllehave og lív hansara sum eitt nú fongsilsprestur. At Johannes Møllehave er, og hevur verið vælumtóktur, er ongin loyna.Tá hann gavst sum prestur, og helt sína seinastu guðstænastu, var so nógv fólk samankomið, at neyðugt varð at steingja fullsettu kirkjuna, og tá hann hevði mest at gera sum fyrilestrarhaldari, mátti hann fraktast runt í tyrlu fyri at náa allar gjørdar avtalur rættstundis. Tiltakið við Møllehave verður í Norðurlandahúsinum sunnudagin og byrjar tann 8. mai kl. 16.
Myndir frá degnum.


text:
X-trail er ein rúmligur Cross-over, har tøkning er í hásæti, og har góðskan er gjøgnumførd.
Viðførisrúmið er rúmligt og fleksibult, og beinplássið er gott. Eisini hóast X-trail kann hava upp til sjey setur.
Koyrieginleikarnir eru framúr við eitt nú møguleika fyri serligu Safety Shield tøknini hjá Nissan, umframt at bilurin eisini fæst við 4X4 hjólstrekki.
Og so er ikki at gloyma innimyndina, har alt er av hægstu góðsku við eitt nú framúr góðsku. Ikki minst setrini, sum eru sniðgivin við íblástri frá NASA.
Gullpakkin er gull verdur
til bilurin hevur koyrt 90.000 km. Avtalan fylgir altíð bilinum, eisini við eigaraskifti.
Alt arbeiðið skal fara fram hjá Auto Service, um ikki onnur avtala er gjørd. Kundin skal syrgja fyri forsvarligari viðgerð/handfaring av bilinum, soleiðis at bilurin kemur til øll sýn, ið eru ásett eftir veðleiðing frá framleiðara og hevur ábyrgdina av at biðja um tíð til bilin, soleiðis at neyðug sýn kunnu vera framd, og olja og annar løgur verða latin á bilin.
Fyrimunir við Gullpakkanum
- Viðlíkahald av bilinum, umframt allar neyðugar umvælingar
- Arbeiðsløn, eykalutir og neyðugan løg til service, viðlíkahalds- og umvælingararbeiði
- Skift av olju, perum, viskarabløðum og áfyllan av sprinklaravesku
Gjald pr. mðr.
1.275 kr.
1.275 kr.
* Lánið skal vera útgoldið tá bilurin er 10 ár ella yngri. Rentan er skiftandi. Við ongum bili í býti, rindar kundin eitt útgjald uppá 25% við yvirtøku av bilinum, svarandi til 37.500 kr. Útgjaldið er í minsta lagi 20.000 kr.


text:
Orð og lag: R. E. Hudson
Týtt: Kajfinn Hammer
1. Hygg, ein fjøld av sálum glaðum
fer móti Ljósins Hæddum fram,
klødd hon er í hvítum klæðum,
reinsað er frá synd og skamm.
Niðurlag: Tað er Lambsins Brúður, hon sum skal standa,
tvigin við Guðs Sonar blóð’,
uttan blett og lýti, frelst út úr vanda,
við Guðs Trónu syngjandi fró!
2. Á, hoyr sangin søta dregur
jørð og himmal tætt at sær.
Skarin, hann sum sigrað hevur,
lyftir Merkið víða hvar.
3. Ongan ótta meir vit bera,
óndskapsálop einki ger;
skjótt vit skulu triumfera,
longu nú vit frøast her.
4. Lova Harranum, lyft Merkið,
tí vár sigur nú er nær.
Skunda tær at gera verkið,
sum Hann hevur álagt tær.
Niðurlag: Tað er Lambsins Brúður, hin blóðkeypti Skarin,
keyptur frá jørð heim til Guð!
Hann frá heimsins Bábylon út er farin,
valdi her hin góða lut!


text:
Casey Barrett hevur her á swimnetwork.com ein topp 5 lista yvir “The Hardest Sets of All-Time”, nú nakrir av harðastu svimjarum í heiminum fara at møtast í Potsdam í januar, “to attack the hardest sets any coach can possibly conceive”. Listin er øgiligur, um enn bara við serium hjá amerikanskum svimjarum:
- Tom Dolan: 24 x 400 á langgeil, 6 ferðir hvørja grein, ‘descending 1-6’ (400 firvald, 400 firvald skjótari, …)
- Casey Barrett o.o.: 80 x 200 frí starta 2:30, á langgeil, í tights og shorts við lummum
- Larsen Jensen: 20 x 1500 starta 20:00, á langgeil (Jensen kláraði til nr 17)
- Jeff Kostoff fyri 25 árum síðani: 4 x 5000 starta 50:00, á stuttgeil
- Erik Vendt: 30 x 1000 starta 10:00, á stuttgeil
Nakar sum kennir eina harðari seriu?


text:
Orð og lag: Ókendur
Týtt: Árni Jacobsen
1. So mangan um hin fagra stað eg hoyrdi,
eg ivaðist, um sannleiki tað var,
og um slík dýrd í Himli kundi finnast,
eg ivaðist, at rúm var fyri mær.
Niðurlag: Himmalin,
(tað eitt undur er, at)
Himmalin,
(har mítt bústað er,)
tráan mín er skjótt at vera har.
Himmalin,
(har mítt stavnhald er,)
Himmalin,
(har mín leið nú ber,)
brátt ein dag eg eri har!
2. Eg undraðist, at har eg kundi koma
við vinunum, sum her eg gleddist við.
Tá skilti eg, at Jesu verk á krossi
var fyri meg – tað gav mær sannan frið.
3. Um perluportrið skjótt ein dag eg fari,
hvør óloyst gáta tá skal fáa svar.
Av sonnum eg ein lovsong tá skal syngja,
tí Jesus, Frelsaran, mítt eyga sær.


text:
Tað er av størsta týdningi at fólk, ið búleikast í Føroyum, trívast her uttan mun til førleika ella uppvøkstur. Pengar skulu ikki vera forðing fyri, at tú eins væl og onnur, kann fáa eina útbúgving, ella fylgja tínum dreymum. Vit ynskja eitt samfelag, ið loftar teimum, sum hava tørv á tí. Eitt samfelag, sum rúmar øllum fólki, tí vit hava brúk fyri øllum fólki. Eftir okkara tykki er grundin til vit liva í einum samfelagi, at vit skulu bjarga hvør øðrum.
Arbeiðsgevarin hevur brúk fyri arbeiðaranum, eins væl og arbeiðarin hevur brúk fyri arbeiðsgevaranum. Um tað, av eini ella aðrari orsøk, skuldi borið tær undan at virka í tínum verki, skal samfelagið lofta tær sum skjótast, soleiðis at tú aftur kann koma at virka í tínum verki. Um tú somuleiðis hevur brúk fyri lækna ella sálarligari hjálp, skal tað verða tær givið. Tú skal ikki missa lív ella førleikar, tí tín peningaliga orka ikki klárar at gjalda læknanum lønina.
Eitt samfelag, sum kann bjóða tær hesar tænastur er dýrt at reka. Hetta merkir, at vit í felag skulu bera byrðuna, men tað er týdningarmikið at minnast til, at ikki allir herðar eru líka sterkar. Tí skal tann ið orkar at bera tríggjar tunnur, bera eina fyri tann, ið bert orkar eina.
Unga Tjóðveldið byggir sín politikk upp á frælsi og fólkaræði. Tað er av alstórum týdningi, at vit øll hava javnbjóðis møguleikar. Frælsi hins einstaka skal ikki avmarkast til ríkidømi í pengum, tí at tað eru fleiri ting, ið gera eitt samfelag ríkt. Vit hava brúk fyri hvørjum einstaklingi í okkara Føroyum. Hvør einstakur hevur sínar heilt serstaku gávur, ið vit kunnu nýta sum samfelag. Soleiðis verða vit ríkari, og einans soleiðis verður felagsskapurin sterkari. Við felagsskapinum tryggja vit líkarættindi hjá tí einstaka í bestan mun, tí at tá er títt frælsi sum einstaklingur ikki tengt at pengum.
Føroyar skulu sjálvandi virka fyri, at allir samfelagsbólkar fáa nøktandi tilboð. Børn við serligum tørvi skulu fáa undirvísing í nærumhvørvinum, og eldri fólk við slíkum trupulleikum skulu eisini sleppa at arbeiða, um tey ynskja tað. Allir borgarar í okkara samfelagi, hava sama rætt til eitt virðiligt lív. Tað er uppgávan hjá samfelagnum at lofta teimum, ið hava tørv á tí, men samfelagið eiga vit øll.
... at »Fólk í ójøvnum samfeløgum arbeiða meira, nýta meira og skuldarbinda seg meira enn fólk við samsvarandi inntøkum í meira jøvnum samfeløgum. Og tað gera tey, tí at tey leggja størri dent á pengar. Tað eru pengar, sum geva status, og tað er við pengum, at man vísir umheiminum sítt virði« Richard Wilkinson, Heiðursproffessari við University College í London.
... at øktur harðskapur, øktur kriminalitetur, og økt strongd eru avleiðingar av sosialum ójavna?
... at rúsdrekkamisnýtslan er minni í jøvnum londum?
... at næmingar í jøvnum londum klára seg betur í skúlanum enn næmingar í ójøvnum londum?
... at trivnaðurin hjá børnum er betur í jøvnum samfeløgum?


text:
Steinmund Klakstein 80 ár
Fjøld av fólki var samankomið at heiðra og heilsa upp á Steinmund, ið helt sín runda føðingardag í Skálanum í Klaksvík mikukvøldið tann 5. september. Sera gott lag var á øllum. Góður matur, fleiri talur, frálíkur tónleikur og solosangur.
Steinmund stóð í læru sum blikk- og rørsmiður í smiðjuni hjá J. F. Kjølbro á Fornagørðum undir leiðslu av Erlingi Høgnesen, ið var ein hendinga góður lærumeistari við víðum sjónarringi. Ein evnaligur handverkari, gløggur og væl belisin, sum tað liggur til Høgnesen-fólkini úr Fuglafirði.
Meistaralæran, sum tá var í gildi, hevði sínar fyrimunir, hóast strævna arbeiðsvikan var uml. 48 tímar - umframt at møta í tekniskan skúla flestu kvøldini í vikuni frá kl. 6 og úteftir. Tá fekst tú tó sum lærlingur loyvi til at royna teg í dagligum avbjóðingum undir kønari vegleiðing frá sveini ella meistara. Henda skipanin er ikki til longur.
Á Fornagørðum tá vóru fleiri framúr góðir handverkarar til dygdarverk og við arbeiðssemi, og partur Steinmundar lá ikki eftir.
Havi kent Steinmund frá barni av, og sum lærlingur í smiðjuni frá apríl 1956, hann er elsti sonur Elsu og Heina í Vági (sum hann var nevndur) - ein álitismaður í mong ár á Timburdeildini hjá JFK og hugfarsligur sunnudagsskúlalærari eisini.
Eftir lokna lærutíð helt Steinmund fram at arbeiða á Fornagørðum og tók samstundis lut í brandliði býarins, sum tá var undir tilbúgving, við at taka sær av neyðugum atliti og uppdrøgum í sambandi við alla eldsløkking í kommununi. Hann var eisini sløkkiliðsleiðari eitt skifti og vatnmeistari hjá Klaksvíkar kommunu í mong ár.
Og so hansara áhuga fyri ítrótti - ikki at forgloyma. Kanska serstakliga táið onkur av hansara egnu spælir við - ella er trenari hjá KÍ (!).
Steinmund er í faðirætt innistovumaður. Pápin Heini var næstelsti sonur Jógvan bónda í Vági. Festið tók Jóhan Pauli (Palli) á seg, sum hann røktaði væl, og snøggari útróðrarbátur enn hansar “Klakkur” var ikki á vágini. Í móðurlegg hevur Steimund eisini fleiri framúr hegnismenn og skemtarar.
Kent er, at Steinmund er hendinga maður at heita á í tiltøkum – og hann er av kvikastu monnum. Tað gav at bíta táið hann á vetri gleið niður í og fór undir í ísvatninum í einum vatnbrunni í Strandarhaga á náttartíð. Bakkatromin var øll glerstoytt, men hann kom í myrkninum skjótt upp aftur við egnari hjálp.
Og so hinaferð, táið maður var farin niðurímillum við bátahyljarnar. Tá var líka so skjótt atborið, at fáa mannin upp á turt, so eingin vanlukka hendi. Og takksamur var maðurin. Vitiliga.
Onkur helt skemtandi fyri í veitsluni hetta kvøldið, at Jórun og Steinmund, ið giftust í 1963, so typiskt fyri tey - ordansfólk bæði tvey – fingu fýra synir við fýra ára millumrúmi (Heini 1964, Esmar 1968, Eyðun 1972 og Bárður 1976). Og tað var so tað. Heldur ikki á hesum øki var nakar “slingur í valsinum” (!).
Øll góðynski hiðani til tín og tínum í komandi tíð.


text:
Kongens nei
Mikukvøldið 4. oktober var filmssýning á skránni á Voksenåsen. “Kongens nei” er ein norskur spælifilmur – eitt hersetingardrama, sum kom út í 2016. Filmurin byggir á bókina “Kongens nei 10. april 1940” eftir Alf R. Jacobsen, sum var útgivin í 2011. Bókin byggir á veruligar hendingar og fakta, og nakrir av persónunum í søguni eru enn á lívi.
Áðrenn sýningina hevði Jan Erik Holst, fyrrverandi stjóri á Norsk Filminstitutt, fyrilestur um norska filmssøgu. Sambært Jan Eriki kundi hesin filmurin væl verið gjørdur fyri nógvum árum síðani, av tí at tær søguligu rammurnar jú hava verið til staðar í langa tíð.
Eisini greiddi hann frá um aðrar filmar og frásagnir, sum lýstu 2. veraldarbardaga frá øðrum sjónarvinklum enn hesin filmurin.
Ein filmur er ikki einmansverk, men fer ígjøgnum minst tríggjar høvuðsbólkar – framleiðara, rithøvund og leikstjóra, sum so aftur hava aðrar bólkar at samstarva við, tá uppgávan gerst meira ítøkilig.
Filmurin gongur í høvuðsheitum fyri seg í trý samdøgur, í døgunum frá 8.-11. apríl 1940. Vit fylgja í stóran mun norska konginum, Haakon VII, og hansara familju og tí týska sendimanninum í Oslo, Curt Brauer. Hetta eru trý sera dramatisk døgn, har kongurin noyðist at taka støðu til, um týska hervaldið skal fáa ræðið á Noregi, ella um Noregi skal í kríggj.
Filmurin byrjar við eini lýsing av Haakon kongi. Hann spælir uttanfyri við abbabørnini og verður lýstur sum ein familjukærur maður, sum hevur tøtt familjubond. Sambandið millum kongin og son hansara, Olav krúnprins, verður eisini væl lýst. Kongurin er pragmatiskur og sera tilvitaður um sína uppgávu sum fólkavaldur kongur. Krúnprinsurin er ótolin av lyndi og heldur snarsintur og bráður. Hetta kemur væl fram, tá teir í eini roykipausu kjakast um framtíð Noregs, og hvat er best at gera. Sjálvt um teir eru ósamdir, ber teirra samband brá av virðing og kærleika.
Kongurin gongur ikki kravboðum Týsklands á møti, og Noregi endar tí í kríggi, og nógv ósek menniskju lata lív. Kongur noyðist at flýggja undan týskarunum, sum bumba og skjóta frá hond. Kongafamiljan fær friðskjól í Onglandi og USA, inntil kríggið endar í 1945.
Filmurin lýsir eina týðandi hending í søgu Noregs, sum fekk stóra ávirkan. Um kongurin ikki hevði sagt nei, kann mann spyrja, hvussu søga Noregs hevði sæð út?
#perlekurser


text:
Orð og lag: Kári P.
kom og trív í gamlar dagar
tá alt var so sára gott
seggja søgur um skreytir frægar
og mergjaðan manndómsmátt
tú føddist í moll men spældi dur
á mítt klaviatur
eg gjørdist hálvgum – mestsum trubadur
sigldu fyri fullum seglum
yvir lagnunnar stormandi hav
uttan kumpass ella siglingarreglur
bara heysin undir kav
á lívsins botni vit møttust bæði og
sviku sætta boð
soeiðis hálvgum – men tó mestsum ov
segði teg vera ímóti vápnum & bilum & fólki sum mær
men grivin gessur gerst funnin fressur
skiftir ham tá ongin sær
í tínum grøna trog var dagsins tilboð
okkurt biodynamiskt soð
altíð hálvgum – men tó mestsum ov
mennist tá tú tókst meg í tokutalu
og segðist vera vorðin frelst
lastaði meg fyri líkasælu
tá eg viðmerkti “tað ert tú helst”
tí eg visti at tú trúði bæði á trónd & sigmund & hannsjálvan superman á flog
vart tú hálvgum – so vart tú mestsum ov
so nú standi eg her tó eg kann so mangt annað
men kósin hon er enn ikki sett
eystur – vestur – suður – ella – norður – eg má sanna
at tað hjálpir bert at keypa bilett
og um trúgvin ikki longur flytur øll tíni fjøll
so havi mín gamla spaka við
gravi holur
har vit fáa frið


text:
2010
Jump to navigation Jump to search
Innihaldsyvirlit
Hendingar[rætta | rætta wikitekst]
- 4. apríl - Senegal í Afrika fekk sjálvstýrið
- 15. november - NATO gavst við eftirlitsvirkseminum á Sornfelli
Ítróttur[rætta | rætta wikitekst]
Fótbóltur[rætta | rætta wikitekst]
- 1. januar - FC Suðuroy varð stovnað.
- 29. september - KÍ kvinnurnar spældu seinasta dystin, sum var móti EB/Streymi og vunnu 7-1. Tær vunnu føroyameistaraheiti enn einaferð, tær vunnu við 54 stigum, tær vunnu 17 dystir, spældu 3 javnar og taptu ongan dyst.
- 16. oktober - Seinasta umfarð í 1. deild var leikt. 07 Vestur og KÍ vunnu teirra seinastu dystir, 07 Vestur vann deildina við 61 stigum, KÍ flutti upp við 58 stigum.
- 23. oktober - HB spældi seinasta dystin í Vodafonedeildini og gjørdist føroyameistari. FC Suðuroy leikti móti AB á Argjum og skuldi bara fáa 1 stig fyri at varðveita sessin í bestu deildini, men tapti 1-0, samstundis sum B71 tapti 9-1 og álíkavæl varðveitti sessin í Vodafondeildini. Tað var longu greitt áðrenn seinasta umfarð, at AB flutti niður.
Svimjing[rætta | rætta wikitekst]
- 11. august - Pál Joensen vann silvur til EM í Budapest í 1500 m frí við tíðini 14.56.90, sum var hansara besta tíð og nýtt norðurlendskt met. Tað var av ítróttar viðmerkjarum mett at vera størsta altjóða ítróttarbragd av føroyingi til tá.
Frælsur ítróttur[rætta | rætta wikitekst]
- 6. mars - Bjørk Herup Olsen, 3.000 metra føroyskt innandura met í Renning
Havrógving[rætta | rætta wikitekst]
- 31. juli - Føroyski rógvarin og ævintýrarin Livar Nysted setti nýtt heimsmet saman við trimum øðrum, tá teir róu um Atlantshavið úr New York til Scilly Oyggjarnar á 43 dagar, 21 tímar og 26 minuttir. Gamla metið, ið var 114 ára gamalt, varð sett av tveimum norðmonnum.
Føðingar[rætta | rætta wikitekst]
Andlát[rætta | rætta wikitekst]
- 4. mars - Etta Cameron, danskur tónleikari
- 3. apríl - Eugène Terre'Blanche, leiðari Afrikaner Weerstands Beweging
- 10. apríl - Lech Kaczyński, forseti Póllands


text:
Flaggdagur verður hildin 25. apríl at minnast at bretska stjórnin seint á kvøldi tann 25. apríl í 1940 í BBC útvarpi gav boð um, at føroysk skip skuldu sigla undir føroyska flagginum "Merkinum".
Sjá, tú blánar sum loftið og tú rodnar sum blóð,
men hitt hvíta er fossur, brot og vetrarins ljóð.
Har tú veittrar á báru, fjalli, bergi og ong,
syngur tjóðin tær glaðasta song.
Um enn nær ella fjart
ert tú sál míni kært,
sum tú fedrunum vart;
tí tú glógvar so bjart
sum tú sóleyga bart
gjøgnum náttmyrkrið svart,
blátt sum loftið, sum brimbrotið skært.
Har ið merkini veittra, veittri eisini mítt,
tað ber kvøðu frá landi mínum fagurt og frítt;
og eg kenni meg orna gjøgnum mønu og merg,
síggi brim randa strendur og berg,
hoyri vetrarins brot
boða summarsins lot,
hoyri heystmyrka lag,
boða várljósan dag.
Fylkjast rað vit í rað,
kenna hjørtuni tað:
vit við tær stevna stinnir avstað.
Orð: Hans Andrias Djurhuus, 1920
Lag: Gunnar Mikkelsen


text:
Øll eiga Kringvarpið, og tað almenna varðar av tí. Skal vatntætt skott vera millum Kringvarpið og almennu fyrisitingina, og skal Kringvarpið hava líkinda karmar og umstøður at virka undir, er ein Public Service Sáttmáli (PSS) millum fyrisitingina og stovnin lívsneyðugur. Í einum PSS verður fyrisitingin at gera neyvar orðingar um, hvat almenningurin væntar sær av Kringvarpinum. Sjálvandi vilja ávísir fólkavaldir politikarar sleppa at seta síni fingramerki á ein sovorðnan sáttmála, tí tað eru jú politikararnir, sum skulu raðfesta játtanirnar og áseta lurtara/hyggjara-gjøld, ið eru grundarlag undir hesum sama sáttmála.
Við einum PSS fáa politikarar okkara høvi at siga, hvat teir vilja og ynskja við okkara almenna Kringvarpi, og teir fara ikki at liggja á teirri latu síðuni. Samstundis skulu teir viga og meta um virði á hesum ynskjum og krøvum í krónum og oyrum. Føroysk mentan hevur liðið undir, at Kringvarpið – serliga sjónvarpið – hevur verið mergsogið fíggjarliga. Tað er ikki rætt, at Kringvarpið skal fáa eini 20-30% av síni fíggjarætlan goldin við lýsingainntøkum og eydnuspæli. Hetta sigur okkum so mikið sum, at vit ikki hava við ein PS-stovn at gera, men heldur ein stovn, sum er ov tætt knýttur at peningaligum áhugamálum og tí ikki megnar at leggja alla orku í at tæna almenninginum, lurtarum/hyggjarum og samfelagnum nóg væl.
Skulu vit fáa líkinda sendingar í sjónvarpi og útvarpi, verður neyðugt at játta Kringvarpinum, um ikki allan, so ein munandi part av fíggjartørvinum á fíggjarløgtingslógini (skattainntøkur). Tá kunnu vit eisini krevja av Kringvarpinum, at tey í minsta lagi lata verða við at raðfesta óviðkomandi hendingar og tiltøk, ið eru at meta sum ber og blonk ífylla. Vit mugu sum lurtarar og hyggjar kunna krevja, at tað, sum sent verður er av almennum áhuga og er alment viðkomandi. Nógv av tilfarinum í morgunsendingunum kann ikki sigast at standa mát við tað, sum eitt PS-Kringvarp eigur at senda.


text:
Orð og lag: Stuart Hamblen
Týtt: Zacharias Zachariassen
Sum tíðin fór um bak, ein nýggjan dag tú aftur
sært, kanska, hóast stríð, av leið tú mangan vart.
Tú styrki hevur roynt at fá, ja, dirvi manga ferð
– tó, miss ei mótið, vinur, men lurta, hoyr nú her:
Tað er einki dulsmál, hvar tú fært frið –
tað, hann veitti øðrum, tær hann veitir við.
Við opnum ørmum hann býður grið.
Tað er einki dulsmál, hvar tú fært frið.
Ei er á fold so myrk ein nátt, at hann ei vegin
sær, um tú vilstur ert, er hann tó altíð nær.
Ei Satans vald teg sigra kann, um Gud er álit
títt, lít á hans hollu lyfti, sum lýsa bjart og blítt.


text:
- Tíðindi, mentan og ítróttur
Forkvinna keypt partabrøv í bankanum
Forkvinnan í nevndini í Bank Nordik, Stine Bosse, hevur keypt 1750 partabørv í bankanum.
Kursurin er 113,50 krónur, boðaði bankin Fíggjareftirlitinum frá í gjár. Keypt eru tí partabrøv fyri slakar 200.000 krónur.
Fyritøkur, sum eru skrásettar í keypsskálum, hava skyldu til at boða frá og almannakunngera, tá fólk í leiðslu bankans ella fólk, sum standa teimum nær, handla partabrøv í fyritøkuni.
Fyrra hálvárið hjá BankNordik samtakinum hilnaðist so væl, at samtakið væntar nú, at úrslitið í ár verður 15 milliónir krónur betri enn mett varð, tá árið byrjaði.
Sí eisini


text:
Orð: Zacharias Zachariassen
Lag: Eyðun á Lakjuni
1. Fjøllini tey sterku kunnu vikast,
heyggjar flyta seg úr stað.
Men Guds miskunn aldri frá tær fer,
øll Skriftin ber jú prógv um tað.
Niðurlag: Halleluja, halleluja!
Lyftið er jú bygt á hann!
Halleluja, halleluja!
Orðið ei svíkja kann!
2. Jørð og himmal skulu víst forganga,
máni, sól ei vera til.
Men Guds orð og lyfti standa føst,
tey ævigt einki vika vil.
3. Tá ið vit nú ríki skulu fáa,
eitt, sum aldri verður rist,
vilja vit tí søkja dag um dag
Guds rættvísi og ríki fyrst.


text:
21. april 2012
Viðgerð
Jorun Skryseth úr Noregi er áhuga at koma til Føroyar at viðgera ross. Hygg inn á hennara heimasíðu og gev afturmelding um hetta er nakað fyri tykkum :)
http://www.equiterapi.no/
http://www.equiterapi.no/
Tannrøkt
Síðst í apríl mánaða (vika 18) koma Glenn rossatannlæknin og Jórun aftur til Føroyar.
Tá tey vóru her síðst í oktober, vóru tey og hugdu/ordnaðu tennirnar hjá fleiri av rossunum. Vit vilja veruliga tilmæla hetta til onnur, tí arbeiði verður gjørt sera gott og munandi betur enn um tennirnar t.d. bert verða fílaðar við einari rasp. Um áhugi er fyri tí, kann Jórun eisini geva akupunktur/kiro, hetta er sera gott fyri ross, ið eru stív o.s.v. Glenn verður í Føroyum í viku 18 Áhugaði kunnu tegna seg á t-post: joso@paradis.dk Meldi til í góðari tíð, so tey fáa gjørt eina arbeiðsætlan, ið er so effektiv sum møguligt.
Heidi H. Samuelsen
Tá tey vóru her síðst í oktober, vóru tey og hugdu/ordnaðu tennirnar hjá fleiri av rossunum. Vit vilja veruliga tilmæla hetta til onnur, tí arbeiði verður gjørt sera gott og munandi betur enn um tennirnar t.d. bert verða fílaðar við einari rasp. Um áhugi er fyri tí, kann Jórun eisini geva akupunktur/kiro, hetta er sera gott fyri ross, ið eru stív o.s.v. Glenn verður í Føroyum í viku 18 Áhugaði kunnu tegna seg á t-post: joso@paradis.dk Meldi til í góðari tíð, so tey fáa gjørt eina arbeiðsætlan, ið er so effektiv sum møguligt.
Heidi H. Samuelsen
17. april 2012
Myndir frá Ríðiskeiði
klikka á her
8. april 2012
Ríðihøllin stongd
5. april 2012
Góður vognur til sølu.
Cheval-Liberte 2002XL árg 2002 til sølu Sera vælhildin, bremsir eru nýligani skiftar. Eginvekt 700kg, lastar 1300 kg prísur kr. 27.000,-
Ring 511618 um tú hevur áhuga ella onkran spurning.
Djóradagar 2012
Fyrireikingar til djóradagar 2012 eru byrjaðar. Hevur tú eitt djór sum tú heldur kundi verið áhugavert hjá øðrum at sæð ella veit tú um okkurt, er tú vælkomin at siga okkum frá á telduposti branduridali@gmail.com við at ringja 511618
4. april 2012
Nevndin skipað seg
Aftaná aðalfundin herfyri hevur nýggja nevndin skipað seg.
Hans Vilhelm Lútzen heldur fram sum formaður, Bødvar Poulsen var valdur sum næstformaður. Hinir nevndarlimirnir eru Anna Maria Holm Nolsøe, Andreas Lútzen og Brandur í Dali. Tiltakslimir eru Mortan Hansen og Ingi Sjúrðason Rasmussen.
Djóradagar og eitt nýtt summar við ríðitúrum og kappríðing stendir fyri framman so nevndin hevur nógv at taka sær av komandi tíðina.
Hans Vilhelm Lútzen heldur fram sum formaður, Bødvar Poulsen var valdur sum næstformaður. Hinir nevndarlimirnir eru Anna Maria Holm Nolsøe, Andreas Lútzen og Brandur í Dali. Tiltakslimir eru Mortan Hansen og Ingi Sjúrðason Rasmussen.
Djóradagar og eitt nýtt summar við ríðitúrum og kappríðing stendir fyri framman so nevndin hevur nógv at taka sær av komandi tíðina.
3. april 2012
Ruddingardagur fluttur
Tað er viðtikið at broya skránna hjá FR soleiðis at ruddingardagur IKKI verður 05/05 sum lýst í skránni, men heldur 12/05.
Hetta er gjørt fyri at fólk hava møguleika at rudda heima í grannalagi o.a. tá almenni ruddingardagurin hjá býráðnum er og so koma út at hjálpa okkum at snøgga um á felagsøkinum vikuna aftaná.
Hetta er gjørt fyri at fólk hava møguleika at rudda heima í grannalagi o.a. tá almenni ruddingardagurin hjá býráðnum er og so koma út at hjálpa okkum at snøgga um á felagsøkinum vikuna aftaná.
Abonner på: Indlæg (Atom)


text:
Í morgin leygardagin kl 14 verður árliga heystkappríðingin hjá Føroya Ríðingarfelag.
Tað sum helst er serligt við hesari kappingini, er at sjálv ímyndin av føroyskari kappríðing, Svenning Reinert, úr Norðadali hevur boða felagnum frá at hetta verður hansara seinasta kapping.
Svenning Reinert sum er 81 ára gamal, hevur riðið kapp í samfull 68 ár. Hetta er fyri vist eitt met, sum ongantíð verður tikið. Tá Svenning reið kapp fyrstu ferð, var fálkatalið í havnini gott 5000 og føroyska fíggjarlógin áljóðandi 5 milliónir krónur.
So nógv vatn er runnið í ánni, síðani hesin úrmælingurin í 1949, saðlaði hestin Ørvarodd á breytini úti á Velbastaðvegnum. Flestu reiðfólk minnast helst hestin Grana og seinasti mongu árini hevur tað verið ryssan Brynja, ið hevur borið norðadalsmannin á kappingarbreytinum.
Svenning Reinert sigur sjálvur, at nú Brynja ikki orkar longur, so hevur hann valt at takka fyri seg, Hesa seinastu kappingina ríður Svenning Reinert á Tyru, hjá Onnu Magnussen.
Vit í Føroya Ríðingarfelag vilja eisini takka Svenning Reinert, fyri hansara treysti øll hesi árini,
Annars eru 23 ross við á heystkappríðingni, deild soleiðis at 4 kappast í Skeið á 100 mtr. 5 í Trav á 250 mtr, 6 í Tvíspor ung, eisini á 250 mtr. og so eru 8 ross í Tvíspor vaksin deild í tveir bólkar.
Hugaligt er serliga at síggja at 6 ross eru í Tvíspor ung, hetta er stórur vøkstur og ber boð um góðar tíðir fyrr kappríðing.
Spenningur er kanska serliga um FM heitið í Tvíspor vaksin - Her dystast Svanna, hjá Hans Paula Poulsen og Fúsi, hjá Zacharias R. Jacobsen um FM heitið. Fúsi eigur munin við 24 stigum, meðan Svanna hevur 21 stig, so helst man Fúsi vera favorittur at varðveita sítt FM heitið.
Øll rossini kunna síggjast á leinkjuni niðanfyri her
Paring til Heystkappríðing 2017


text:
1. desember 2017
Tað vóru tvey lið í hvør sínum enda á stigatalvuni, ið hittust í Kollafirði mikukvøldið.
Hoyvíkingar skuldu royna at halda fast í Neistanum, ið lá á odda orsaka av fleiri leiktum dystum, meðan kollfirðingar skuldu royna at spæla seg inn aftur í kappingina eftir eina trupla byrjan.
Felags fyri hesi bæði liðini var, at tey í seinastuni høvdu spælt nógvar tættar dystir. Hjá hoyvíkingum var tað eydnast betur at fáa dystirnir at koppa sín veg, meðan kollfirðingar ikki høvdu havt eins stórt hepni við hesum.
Høvdu vit eisini í huga teir søguligu dystirnir millum liðini tey seinastu árini, so var lagt upp til ein spennandi dyst, hóast stigatalvan ikki gav ábendingar um hetta.
Dysturin byrjaði eisini javnt teir fyrstu sjey minuttirnar og fjøruti sekundini. Støðan var nevnliga tá bert 0-1 til okkum, eftir at Vilhelm hevði skorað í fyrsta álopinum. Ári hjá okkum fekk forðað fyri øllum skotum uttanifrá, og verjan loyvdi ikki nógvum ígjøgnum.
Í hinum endanum høvdu vit hug at tveita bóltin burtur í so ofta, og vóru ikki nóg neyvir tá vit so komu til skot, so dysturin byrjaði við einum sonnum málturki.
Men so kom hol á tá ið knappir átta minuttir vóru leiktir. Hilmar Leon leyp upp og skoraði til 0-2, Ári helt fram at bjarga, og eftir einar 11 minuttir var støðan brádliga 0-5 og KÍF tóku time-out.
Hetta eydnaðist væl í fyrstu atløgu, tí vinstri vongurin hjá kollfirðingum setti fikst bóltin í netið úr sera spískari støðu.
Løtu seinni minkaði munurin aftur eftir skjótálop, men Vilhelm fekk økt aftur til 2-6.
Og so steðgaði alt upp hjá okkum. Eftir tvey langskot og eitt skjótálop var støðan 5-6.
Sonni tók tí time-out tá ið einir sekstan minuttir vóru farnir.
Tá spælið var tikið upp aftur, hamraði Vilhelm ein bólt í trýkantin og inn í málið, áðrenn hinir svaraðu aftur við einum strikumálið til 6-7.
Síðani sóu vit ein tvídyst millum málverjarnar báðar, Ára hjá okkum og Jaspuri hjá teimum.
Eftir at hesir høvdu framt einar tríggjar góðar bjargingar í part, eydnaðist tað kollfirðingum at javna til 7-7 eftir slakar tjúgu minuttir.
Eftir enn eina góða bjarging frá Jaspuri, eydnaðist tað eisini kollfirðingum at leggja seg fram um, hóast teir brendu eitt brotskast móti Jensi.
Vinstri vongurin hjá kollfirðingum, Rúni, kom nevnliga aftur í eina spíska støðu, har hann megnaði at leggja bóltin í málið. Okkara egni Rúni svaraði aftur við einum bovlingkasti, ið streyk millum beinini á einum verjuleikara. Men í hinum endanum fingu vit ikki steðgað kollfirðingum hesa løtuna.
Eitt langskot gjørdi støðuna til 9-8, áðrenn Jaspur bjargaði einum brotskasti og kollfirðingar øktu til 10-8 við einum flúgvara.
Tað eydnaðist okkum at bøta um støðuna og vit fingu minkað um munin niður í 11-10 tá ið einir tveir minuttir vóru eftir av hálvuni. Men eftir ein retur og enn eitt skjótálop, máttu menn fara til hálvleiks við støðuni 13-10 til KÍF.
Eitt sera vánaligt úrslit eftir at hava verið á odda 5-0 eftir ellivu minuttum. Alt ov nógvar tekniskar villur og óneyv skot høvdu við við sær at kollfirðingar sótu á dystinum restina av hálvleikinum.
Í seinnu hálvu byrjaðu kollfirðingar eisini við bóltinum, og skoraðu skjótt til 14-10, men tað vóru kortini vit, ið byrjaðu hálvleikin best.
Eftir einar sjey minuttir høvdu vit, eins og í fyrru hálvu, skorað fimm ferðir á rað til støðuna 14-15. Hetta eftir at Ári aftur hevði spælt seg heitan. Hetta úrslitaði, eins og í fyrru hálvu, í at kollfirðingar tóku time-out.
Dysturin javnaði seg aftur, og eftir einar tólv minuttir var javnt 16-16. Spenningurin breiddi seg í høllini. Báðar áskoðarafjøldirnar fóru at díkja á sínar menn, og stundum ljóðaði tað eins og tað gjørdi í summum av tiltiknu dystunum í Kollafirði fyri fáum árum síðani.
Eftir slakar fjúrtan minuttir vóru kollfirðingar aftur á odda, 17-16 og Sonni tók enn eitt time-out. Hetta bøtti ikki fyri at vit gjørdu nógvar tekniskar villur í dag, tí í næsta álopinum tveittu vit bóltin burtur enn einaferð og støðan gjørdist 18-16 eftir skjótálop.
Vit komu aftur við Rúna og Hans Kára, ið fingu javnað til 18-18, og kundu lagt okkum fram um eftir sekstan minuttum, tá ið Ári framdi enn eina bjarging. Men eitt innspæl var ikki nóg neyvt, og kollfirðingar fóru í skjótálop og løgdu seg á odda aftur.
Nú royndu vit nakað heilt annað. Vit fóru at spæla við sjey monnum í álopinum. Hetta skuldu vit ikki gjørt.
Vit tveittu bóltin burtur alt fyri eitt, og bólturin endaði í okkara tóma málið. Álopið eftir brendu vit eitt skot og søgan endurtók seg. Sostatt var støðan 21-18.
Vit fóru aftur at spæla vanligan hondbólt, og fóru so við og við at hála inn aftur.
Eftir tjúgu minuttum sleyt Vilhelm seg ígjøgnum til 22-20, samstundis sum ein kollfirðingur fekk eina útvísing.
Vit spældu breitt til Pætur, ið minkaði um munin til 22-21.
Kollfirðingar lótu málverjan vera inni í undirtalsstøðuni, men tað eydnaðist teimum kortini at spæla eitt langt álop, ið endaði við at teir gjørdust fullmannaðir í somu løtu teir fingu brotskast og aftur øktu.
Stutt eftir kom ein óheppin støða fyri. Sigmundur Nolsø fekk bóltin á strikuni og fekk undir stórum trýsti – so stórum at annar skógvurin lá eftir – sent eitt hart skot avstað, ið brast í andlitið á Jaspuri í málinum. Tíðin varð steðgað, og kollfirðingar áttu bóltin.
Tað eydnaðist okkum at vinna bóltin í næsta álopinum, og Niklas streyk avstað og var fýrdur so at vit áttu brotskast og ein kollfirðingur mátti út. Hilmar Leon skoraði og stutt eftir brendu kollfirðingar aftur, so at Pætur kundi skora eftir yvirtalsspæl. Nú var aftur javnt 23-23, og bert fimm og ein hálvur minuttur vóru eftir at leika.
Kollfirðingar svaraðu aftur við einum strikumáli, og tað sama gjørdu vit løtu seinni, so at støðan var 24-24 við fýra minuttum eftir.
Eftir eitt langskot var støðan 25-24 og tríggir minuttir vóru eftir. Ein hálvan minutt seinni varð Hilmar Leon steðgaður heldur ógvusliga, so at ein kollfirðingur mátti út í tveir minuttir.
Yvirtalsspælið var hesaferð til Leiv, ið skoraði trygt til 25-25.
Aftur spældu kollfirðingar við fimm áleyparum í undirtalsstøðu, og aftur eydnaðist tað teimum at spæla leingi áðrenn teir skoraðu til 26-25. Klokkan vísti nú 58:50.
Helst var bert eitt álop eftir hjá okkum at javna í, og vit tóku time-out fyri at avráða hvussu hetta skuldi spælast.
Vit høvdu framvegis ein hálvan minutt í yvirtali, og beint sum hendan tíðin rann út, gjørdist Hilmar Leon fríur á vinstra bakki, men hann brendi móti stórspælandi Jaspuri í málinum.
Tjúgu sekund vóru eftir og kollfirðingar tóku time-out fyri at vera vísir í at ikki missa sigurin.
Hinvegin høvdu vit eina greiða ætlan í verjuni, at lata teir spæla seg til ein møguleika í høgru síðu. Hetta eydnaðist, skotið kom úr høgru við einum átta sekundum eftir, og Jens tók tað. Men bólturin sprakk ov langt burtur, tað eydnaðist ikki at fáa hann í spæl nóg skjótt og so var dysturin av.
Vit høvdu heldur óvæntað tapt móti botnliðnum. Men tað er ikki so óhugsandi at tapa, tá ið vit spæla so óneyvt í álopinum. Tá verða vit revsaðir móti øllum liðum í kappingini.
Vit kunnu takka Ára fyri, at vit yvirhøvur vóru við í dystinum so leingi, tí sjálvt hondbóltsspælið líktist mest tí sum vit sóu í Vestmanna fyri einum mánaða síðani.
Tað er lætt at siga at vit í báðum førum hava møtt tveimum málverjum í toppformi, men tað má vera okkurt galið við álopsspælinum, tá liðið kann fara ígjøgnum so stórar málturkar sum talan hevur verið um í fleiri dystum í ár.
Venjarar og leikarar vita hetta betri enn eg, og har er enn nógv at arbeiða við á unga liðnum.
Sunnudagin skulu teir aftur á vøllin, tá ið H71 tekur móti StÍF klokkan 16.
Vónandi síggja vit neyðuga neyvleikan tá.
Dómaraseðil ((Christian Martin Dam á Facebook)
Vit hava tíanverri ongar myndir frá dystinum.
10. oktober
9. oktober
21. september
31. august
30. august
29. august
25. juli
28. mai
23. apríl
23. apríl
Hondbóltsfelagið H71
Hoyvíkshøllin
Postsmoga 1067
FO-188 Hoyvík


text:
•
Steffen Stummann Hansen:
A Dane and the Dawning of Faroese Archaeology.
Fróðskaparrit 50 (2002),11-32.
• Download publikationen gratis i pdf-format her
•
•
•
•
•
•
•
•
“Í oktober 1932 vitjaðu Gudmund Hatt, professari í búlandafrøði við Københavns Universitet, og kona hansara, Emilie Demant Hatt, listamálari, í Føroyum í seks dagar á veg heim frá annsóknum í Grønlandi. Umframt at vera búlandafrøðingur var Hatt eisini ein av fremstu serfrøðingum í fornfrøði viðvíkjandi byggisiðum. Serstakliga hevði Hatt áhuga fyri landbúnaðarskipanum, og meðan hann var staddur í Føroyum, tók hann eisini lut í einum lítlum fornfrøðiligum útgrevstri av eini húsatoft nærindis Tórshavn; hesin grevstur varð fyriskipaður av Føroya forngripafelag. Fornfrøðiliga umhvørvið, sum Hatt rakti við í Føroyum, gevur á mangan hátt eina mynd av upprunanum at føroyskari fornfrøði.”


text:
Øll argjafólk hava nevnt tjørnina KLINGURSTJØRN. Her hugsi eg um rundu, djúpu tjørnina oman fyri Argir, eitt sindur niðan frá Skúlanum á Argjahamri.
Sjálvur telji eg 5 ættarlið aftur til mín uppruna á Argjaboða. Okkara ætt, saman við øllum hinum argjafólkunum, hevur altíð sagt ”Klingurstjørn”.
Sum sera staðkendur undrist eg á, at onkur myndugleiki hálvavegna hevur fingið Tórshavnar kommunu at broyta tjarnarnavnið til ”Klingrutjørn”. Ikki tí, tað er eisini vakurt, men upprunaliga navnið her á Argjum er KLINGURSTJØRN. Viggo hevur eisini Klingurstjørn í onkrari yrking hjá sær.
TAÐ MÁLSLIGA: Í orðabókini hava vit orðið ”klingur”, at mala í klingur. Har er eisini orðið ”klingurleittur” (rundleittur).
Á ARGJUM: Útvarpið tosaði ein dagin um Klingurstjørn í Hoyvíkar haga.!? Ein annar miðil segði, at Klingurstjørn (byggiøkið) er í Havn!? Tórshavnar kommuna lýsir eisini við Klingrutjørn í Tórshavn!?
Góðu tit øll! Minnist nú til, at breiða áin, Sandá, er mark millum Tórshavn og Argir!
Við staðarnavnskvøðu
Eyðun á Borg
Argir
Um tú veitst okkurt, sum VP ikki veit - skriva so til vp@vp.fo


text:
Fyrsta Mósebók, kapittul 8
Flóðin linnar
v1
Tá mintist Guð Nóa og øll djórini og allan fenaðin, sum var við Nóa í ørkini; og Guð læt vind blása yvir jørðina, so at vatnið tók at minka;
v2
keldur frumhavsins og lúkur himinsins lótust aftur, og glopraregnið av himni lætti av.
v3
Og vatnið hvarv í hvørjum av jørðini og minkaði burtur eftir hundrað og fimmti døgum.
v4
Seytjanda dagin hins sjeynda mánaðar stóð ørkin á Árarats fjalli.
v5
Og vatnið minkaði so við og við alt fram at tíggjunda mánaði; og fyrsta dag hins tíggjunda mánaðar komu fjallatindarnir undan.
v6
Tá ið nú fjøruti dagar vóru umlidnir, læt Nóa upp gluggan, sum hann hevði gjørt á ørkina,
v7
og sendi ravn út; hann helt á at fljúgva aftur og fram, til vatnið tornaði av jørðini.
v8
Síðan slepti hann dúgvu út til at vita, um vatnið var farið av jørðini.
v9
Men tá ið hon ongan stað fann til at hvíla seg á, snúðist hon aftur til hansara í ørkina; tí at enn var vatn yvir allari jørðini; hann rætti tá hondina út og tók hana til sín inn í ørkina.
v10
Síðan bíðaði hann aftur aðrar sjey dagar og slepti aftur dúgvuni út úr ørkini.
v11
Móti kvøldi kom dúgvan aftur til hansara og hevði grønt oljuviðarblað í nevinum; tá skilti Nóa, at vatnið var farið av jørðini.
v12
Hann bíðaði tá aftur aðrar sjey dagar og slepti síðan dúgvuni út; men tá kom hon ikki aftur til hansara meira.
v13
Og á sætta hundraðasta og fyrsta aldursári Nóa, á fyrsta degi hins fyrsta mánaðar, var vatnið tornað av jørðini; tá tók hann takið av ørkini, leit um seg og sá, at jørðin var turr.
v14
Á tjúgunda og sjeynda degi í øðrum mánaði var jørðin turr.
Nóa fer úr ørkini
v15
Tá talaði Guð við Nóa og segði:
v16
«Far út úr ørkini, tú og kona tín og synir tínir og sonakonur tínar við tær;
v17
og hav út við tær øll djór, sum hjá tær eru, alt hold, bæði fuglar og fenað og øll skriðkykt, sum skríða á jørðini, til tess at tey mega yðja á jørðini og nørast og fjølgast á foldum!»
v18
Tá fór Nóa út og synir hans og kona hans og sonakonur við honum;
v19
øll villdjórini, allur fenaður og allir fuglar og alt skriðkykt, ið skríður á jørðini, hvørt eftir sínum kyni, fór út úr ørkini.
Hann ofrar; fyrijáttan Harrans
v20
Tá reisti Nóa Harranum altar og tók av øllum reinum djórum og øllum reinum fuglum og ofraði brennioffur á altarinum.
v21
Men tá ið Harrin kendi góðan royk, segði hann við sjálvan seg: «Eg vil ikki aftur banna jørðina mannanna vegna; tí at hjarta mansins stundar á tað illa alt frá ungdómi hans; eg vil ongantíð aftur deyða alt, sum livir, eins og eg nú havi gjørt.
v22
Meðan jørðin stendur, skal sáðtíð og heystingartíð, frost og hiti, summar og vetur, dagur og nátt ikki svitast.»


text:
Tey kroniskt sløvu
“Veistlan verður í bygdarhúsinum kl. 19”. Gu verður hon ei. Um hon er sett at vera kl. 19, so byrjar hon 20:11 ella eitt tílíkt tíðspunkt, sum er ógjørligt at gita seg til áðrenn. Ert tú boðin í føðingardag kl. 16, so kanst tú saktans ganga út frá, at klokkan 16 er klokkuslettið, tá verturin so smátt byrjar at fara undir fyrireikingarnar í køkinum. Ert tú ikki seinkaður meira enn eitt korter, endar tú sostatt mitt í rokanum, og tú skalt ikki rokna við at verturin hevur tíð til tín tann fyrsta tíman ella tveir.
Kappróður verður skipaður á sama hátt. Kl. 15 spælir summarstevnuvalsurin, og so má verturin í útvarpinum hava eitt heilt arsenal klárt av tónleiki at spæla, inntil skotið verður í gongd, vanliga einaferð millum 15:30 og 16:45. Og tað er tá tað gongur væl.
Eitt er hvat privatfólk og frítíðarfeløg gera. Men bæði tænastuvinnan og heilsuverkið hava eisini tikið hendan trendin til sín. Hevur tú eina tannlæknatíð, tíð til læknaviðtalu, ella skalt til frisør, og møtir til avtalaða tíð, ja, so mást tú fyrsta hálva tíman undirhalda teg sjálvan við Billedbladet frá 2013, sum forrestin er sama blað sum tú las úr enda í annan, tá tú møtti til tíðina seinast. Hálvan tíma seinni sleppur tú framat, og tekur smílandi ímóti umberingini “Orsaka at tú mátti bíða”, hóast tú í høvdinum á fleiri ymiskar hættir hevur framt herverk á alt inventarið.
Stóri trupulleikin er, at hesi, sum “altíð” eru ov sein til eina avtalu – tey kroniskt sløvu – júst ikki altíð eru tað. Høvdu tey verið tað, so bar til at planleggja eftir tí. So vistu vit, at “tá hasin sigur kl. 17, so møta vit kl. 18:15, tí tá er hann klárur”. Men tað kunnu vit ikki, tí sløvheitin er ikki kronisk. Eina ferð innímillum er hann til tíðina, ella minni seinkaður enn hann plagar. Ein tannlæknatíð kl. 10 plagar at merkja kl. 10:35, men hon ger tað ikki altíð. Vit kunnu koma út fyri at møta kl. 10:30, og tað so vísir seg at hann var klárur longu kl. 10:20, og tí hevur ringt eftir onkrum øðrum at koma beinanvegin.
Tí kundin hevur ongantíð rætt. Tann sum móttekur pengar, má ikki bíða. Viðskiftafólkini mugu fyrst rinda við tíð, og harnæst við pengum, og tað mest fólkaliga er, at man aftaná takkar bæði fyri at vera sloppin at bíða og fyri at gjalda.
Sólfinn Hansen
Sólfinn Hansen er føddur í 1978 og starvast á Tekniska Skúla í Klaksvík. Hann er upprunaliga úr Klaksvík, nú búsitandi á Kambsdali. Hann er útbúgvin cand.mag. í føroyskum og søgu og B.S.Sc. í stjórnmálafrøði. Hevur síðani 2003 undirvíst á studentaskúla, HF, handilsskúla, tekniskum skúla og á Fróðskaparsetrinum. Sólfinn er limur í Málráðnum.
Sólfinn Hansen
Sólfinn Hansen er føddur í 1978 og starvast á Tekniska Skúla í Klaksvík. Hann er upprunaliga úr Klaksvík, nú búsitandi á Kambsdali. Hann er útbúgvin cand.mag. í føroyskum og søgu og B.S.Sc. í stjórnmálafrøði. Hevur síðani 2003 undirvíst á studentaskúla, HF, handilsskúla, tekniskum skúla og á Fróðskaparsetrinum. Sólfinn er limur í Málráðnum.
Bergur Jacobsen
Bergur Jacobsen er føddur og uppvaksin á Stongunum í Klaksvík. Útbúgvin prestur frá Chichester Theological College, University of Southampton. Hevur verið prestur á Sandi, við donsku Kirkjuna í London, i Ordrup og í Føroysku Kirkjuni í Keypmannahavn. Starvaðist í Útvarpinum í átta ár, og var landstýrismaður fyri Sjálvstýrisflokkin í tvey ár. Bergur hevur ongantíð sæð ein heilan fótbóltsdyst, men spælt í nógvum hornorkestrum. Bergur hevur eisini verið blaðstjóri á Norðlýsinum og á Tingakrossi eitt stutt skifti.


text:
Orð: Ingi Hansen
Lag: Ingi Hansen og Jens Marni Hansen
Ein ordans maður eri
Eg eiti Petur Keri
Ein føroyingur eg eri burturav
Við langum myrkum hári
Rayban fjalir tárið
Svartur leðurjakki er eitt krav
Mær dámar væl at mæla
Ganga runt og playboy spæla
Dugi væl at seta hárið, á dett knoss!
Í Yndi fitness pumpi mína muskuløsu rumpu
Undir brúsuni eg brúki Hugo Boss.
Gamal drongur eri nú
Hjá mammu havi búð
Og hon sigur fá tær lív og vív
Men lívið er ei lætt
Eg finni ongan skatt
Allar eru farnar tað er sætt
Eftir konufólki hyggji
Meðan bublugummi tyggji
Snøggar diddur hava kjans at fáa meg.
Í Dimmu eg vil lýsa
eftir kvinnu eg vil hýsa,
send tú umsøkn, so eg kann velja teg!
Gamal drongur eri nú…
Eg arbeiðsleysur eri
Ja stakkals Petur Keri
Eg ofta er smidaður til hús
Tí eg vil verða stjóri
Og sita á kontóri –
við cigar í hond og vera kontórmús.
Gamal drongur eri nú…Goym tekstin


text:
Tað, sum drívur verkið í nýstovnaðu KT-fyritøkuni Klintra, er at menna fjøltáttaðar KT - loysnir, sum flyta kundan langt fram á røttu kós.
Klintra er ein vitanarsterk fyritøka. Starvsfólkini í Klintra, øll við hollari ástøðiligari bakgrund innan kunningartøkni, hava meira enn 12 ára royndir í meðal. Starvsfólkini eru felags um ynskið at kunna savna seg fult og heilt um kjarnuvirksemið og tískil eiga tey øll part í felagnum. Klintra er ein nýggj fyritøka, men fólkið er væl kent á føroyska KT- marknaðinum.
Málið hjá Klintra er, at felagið skal vera ein miðdepil í føroyskari KT-vinnu, sum nú stendur fyri stórum og spennandi avbjóðingum við at talgilda Føroyar.
Klintra yvirtekur allar loysnirnar í deildini Software Solutions í Nema, men samstarvið heldur kortini fram.


text:
Tað verða nógvir góðir leikarar og góðir venjarar í høllini í Vestmanna í kvøld, hóskvøldið 2. november, tá hoyvíkingar koma á vitjan. Kvinnurnar spæla klokkan 18.30 og menninir klokkan 20.00. Lat okkum geva teimum fullan stuðul, tey hava tað uppiborið. Tey stríðast fyri okkum og venja fleiri ferðir um vikuna – bæði fyri sína egnu æru, men so sanniliga eisini fyri at gera okkum áskoðarar glaðar.
Vit siga, sum vit plaga: Stríðast liðini alt tað tey orka, plagar tað at geva úrslit. Og eru vit har og geva teimum okkara stuðul, ikki minst á heimavølli, plagar tað sum oftast at geva sigrar. Kvinnurnar hjá okkum eru ósigraðar, men H71-kvinnurnar hava so sanniliga víst, at tær kunnu bíta frá sær, og tí mugu okkara hava neyðugan stuðul frá vestmenningum, antin teir búgva í Vestmanna ella aðrastaðni.
Menninir hjá VÍF tykjast at vera í einum góðum stima, og dystir, sum H71 hevur leikt móti øðrum liðum, hava víst, at hoyvíkingar saktans kunnu basast. Tú og eg mugu í høllina, so vit hoyrast fram um teir hoyvíksáskoðarar, ið ætla sær norður.
Í kvøld kl. 18.30! Góðan dyst, kvinnur og menn!


text:
Torgdagur og konsertir á handilsøkinum
Fríggjadagin 22. september verður alt møguligt spennandi á handilsøkinum við Streymin. Handlarnir eru á tremur við nýggjari vøru og í teltinum verður møguleiki at smakka ymiskt og eisini at planta blómuleykir.
Skráin til tiltakið er henda:
Kl.16.00-20.00
Sjógæti selur fisk og chips o.a. Eisini verður møguleiki at smakka ymiskt annað.
Gómagott og Petur Larsen kaffi eru í teltinum.
Barnabati bjóðar øllum børnum at koma og lita sína egnu ballón í teltinum.
Blómuhúsið bjóðar tær at planta blómuleykir í pottar - so tað er klárt til várið.
Softub verða á økinum við heitum pottum.
MBM bjóðar leskiligar smakkiroyndir í Á handlinum.
Brá og Stanley hava hópin av tilboðum.
Berg motors sýna fram hópin av nýggjum bilum, og til ber at fáa eitt prát við teir.
SK-pizza hevur opið alt kvøldið.
Kl. 20.00 Hallur Joensen spælir konsert á økinum uttan fyri Bónus.
Kl. 20.45 Páll Finnur Páll spæla konsert á økinum uttan fyri Bónus.
Kom og vitjað handilsøkið við Streymin fríggjadagin 22. september 2017!


text:
- Tíðindi, mentan og ítróttur
Fyrireika tunnilsmunnan
Runavíkar kommuna sigur, at borað og sprongt verður næstu dagarnar.
Í fyrstu syftu verður borað í einar 14 dagar, so klárt er at gera betongmunnan.
Byrgt verður av við í minsta lagi 100 metra frástøðu, og blást verður í lúður, áðrenn sprongt verður, sigur Runavíkar kommuna.
Nú eru tilsamans 7.444 metrar sprongdir í Eysturoyartunlinum, sum verður góðar 11 kilometrar langur.
3.640 metrar eru sprongdir frá Streymoyarlandinum, og umleið 1200 metrar eru sprongdir frá rundkoyringi suðuri ímóti Hvítanesi.
Frá rundkoyringini til Rókina eru sprongdir tilsamans 980 metrar.
Sí eisini


text:
Lord Stern, búskaparfrøðingur, ið hevur skrivað eina týðandi og sera virda frágreiðing um búskaparligu avleiðingarnar av veðurlagsbroytingum, sigur nú á veðurlagsfundinum í Keypmannahavn í hesum døgum, at hann hevur undirmett vandarnar sum standast av hitabroytingunum og avleiðingunum av hesum.
Umframt at vísa á vandan við at jørðin verður 3°C heitari ella meira, og at hetta er eindømi fleiri milliónir av árum aftureftir, so væntar Stern eisini, eins og James Lovelock, at stórur partur av Suðureuropa fer at líkjast Sahara.
Kostnaðurin fyri einki at gera
Stern skrivaði í 2006 eina frágreiðing sum greiddi frá prísinum av onki at gera við veðurlagsbroytingarnar. Tá metti hann at tað fór at kosta heiminum 20% av bruttoúrtøkuni, ella ein fimtingur av øllum heimsins ríkidømi.
Nú hevur hann endurskoðað hesa meting og sigur, at kostnaðurin verður ið hvussu er helvtina meira, ella ein triðingur av heimsins ríkidømi, og harumframt verður neyðugt at hvør einstakur minkar um sína nýtslu.


text:
Standi við hvørt orð
28. august 2015
Í Stubba í Skúlablaðnum leggur Helena Dam á Neystabø meg undir at lúgva. Hesum fari eg staðiliga afturvísa!
Orsøkin til ógvusligu orðingarnar hjá Helenu standast ivaleyst av teigi í sama blað, har fólkaskúlin verður viðgjørdur. Í hesum teigi nevndi eg, at fólkaskúlin var uppraðfestur eftir fyrstu PISA-kanningarnar. Part av hesu tíðarskeiði var Helena Dam á Neystabø, landsstýriskvinna.
Í sama stubba nevni eg, at fíggjarkreppan gjørdi, at tímar seinni vóru tiknir úr aftur skipanini. M.a. vóru miðfyrraðu tímarnir lækkaðir við 2% eftir summarsteðgin 2011 í mun til skúlaárið frammanundan. Hetta var eisini gjørt meðan Helena Dam á Neystabø var landsstýriskvinna.
Harafturat nevni eg, at landsstýriskvinnan arbeiddi við ætlanum um at lækka talið av skúlum, m.a. við tí fyri eyga at reka skúlan fyri eina lægri játtan. Fyri at undirbyggja uppáhaldið kann eg upplýsa, at landsstýriskvinnan legði hesar ætlanir fram í politisku skipanini. Landsstýriskvinnan var eitt nú eisini í Suðuroynni og legði hesar ætlanir fram.
Alt hetta standi eg við!
Helena pellar
Í aftursvarinum, leggur fyrrverandi landsstýriskvinnan afturat, at játtanin í mínari tíð sum landsstýrismaður er hækkað við 13 mió. kr. Her pellar hon. Játtanin til fólkaskúlan er hækkað við knøppum 17 mió. kr., tá játtanin til heima- og sjúkraundirvísing á eina mió kr., sum er flutt Sernámi, er tald við.
Bjørn Kalsø, landsstýrismaður í Mentamálum
Valevni Sambandsfloksins til løgtingsvalið
RN
Aftur


text:
Í Steinprenti verður forskot tikið uppá várið nú leygardagin 25.februar, tá framsýning við verkum hjá Bárði Jákupsson letur upp. Við á framsýningini verða bæði málningar og prent. Sjálvt um prentini enn ikki eru heilt liðug - listamaðurin er júst í løtuni í ferð við at tekna og mála uppá steinar á grafiska verkstaðnum - so er als eingin ivi um, at framsýningarhølini leygardagin fara at ljóma av ljósi og hegnisliga samansettum litum. Bárður Jákupsson telist jú millum okkara royndastu og dugnaligastu listafólk, hann hevur verið virkin listamaður meira enn hálva øld, eins og hann eisini hevur havt stóran týdning sum listmiðlari m.a. í sambandi við starvið sum leiðari í Listasavni Føroya.
Listin hjá Bárði Jákupsson er sera fjølbroytt bæði tøkniliga og hvat viðvíkur stíli. Umframt oljumálningar, vatnlitamálningar og grafikk, hevur Bárður Jákupsson gjørt monumentalar prýðingar m.a. á Boðanesheiminum, men hann hevur eisini fingist við heilt smáar myndir og hevur eitt nú myndprýtt bæði barnabøkur og yrkingarsøvn.
Stundum er Bárður dekorativur og nokk so figurativur í eydnuríkum glæstrimyndum, aðrar tíðir tykjast myndirnar ógvusligar og ekspressivar, meðan huglagið aðrastaðni aftur er lættari í impressionistiskum, poetiskum hugleiðingum um veður og vind, ið ikki sjáldan raka við tað nonfigurativa. Allíkavæl er eingin ivi um samanhangin í hesum myndunum, sum bæði í litklangum og strukturum eru tætt skyldar. Har er ein serligur vitalitetur í kompositiónunum, sum bæði hevur við sannførdu litsamansetingarnar og við dynamiska myndabygnaðin at gera.
Ofta eru teir bjørtu spektrallitirnir umboðaðir – og tá tað til dømis snýr seg um at áseta rættan skamt av violettum tónum upp móti gulum og brúnum, munu fá vera gávað við sama koloristiska yvirskoti sum Bárður Jákupsson. Teir døkku og fjálgu jarðlitirnir eru somuleiðis væl umboðaðir í myndunum, ið myndevnisliga taka støði í føroyska landslagnum, í haganum og í klettunum niðri við sjóvarmálan, men talan er um eitt sera egið landslag, sum kemur burturúr. Tað er eitt hugans landslag, sum Bárður málar, ið er merkt av poesi og máling; einum artistiskum hugsunarhátti og musikaliteti við penslastrokum ið ganga fýrisliga á skák niður eftir myndaflatanum við kenslubornum, stundum breiðum ella fínligum strukturum.
Øll eru hjartaliga vælkomin til framsýningina, sum letur upp í Steinprent á Skálatrøð í Havn leygardagin 25.februar klokkan 15-17.


text:
Gerst limur
Vilt tú gerast limur í Autismufelagnum, kanst tú skráseta teg sum lim á hesi leinki. Árliga limagjaldið er 350 kr. Øll eru vælkomin at gerast limir.
Endamálið við Autismufelagnum er:
- At upplýsa um autismu og teir trupulleikar, ið brekið viðførir.
- At umboða fólk við autismu mótvegis samfelagnum og stovnum.
- At virka fyri at sett verða á stovn neyðug tilboð og stovnar, so tilvera teirra gerst trygg.
- At fylgja við gransking og viðgerð.
- At skapa samband millum avvarðandi at fólki við autismu.
Føroyska Autismufelagið er partur av Landsforeningen Autisme. Fyri at gerast limur í føroyska Autismufelagnum skalt tú skráseta teg sum lim á heimasíðuni hjá Landsforeningen Autisme við at trýsta á niðanfyristandandi knøtt.


text:
6. juni 1997Nr. 90
Løgtingslóg um stuðul til uppihaldspening, sum seinast broytt við løgtingslóg nr. 136 frá 28. desember 2010
§ 1. 1) Rætt til stuðul eftir hesi lóg hevur:
1) persónur, sum av tí almenna er álagdur at gjalda uppihaldspening til hjúnarfelaga, skildan ella sundurlisnan, og
2) persónur sum av tí almenna er álagdur at gjalda uppihaldspening til børn yngri enn 18 ár, og sum ikki búgva hjá uppihaldsskylduga.
Stk. 2. 1) Stuðulin er treytaður av, at umsøkjarin er undir fullari skattskyldu í Føroyum.
Stk. 3. Landsstýrismaðurin kann áseta neyvari reglur um fyrisitingina av hesi lóg.
§ 2. 2) 3) Tann árliga stuðulsupphæddin verður 40% av tí uppihaldspeningi, sum persóni er álagt at gjalda, og sum hann hevur goldið. Stuðul sambært § 1, stk. 1, nr. 2 verður tó bert veittur fyri goldnu upphæddina, sum fer upp um vanliga árliga gjaldið fyri eitt barn, sum ásett í lógini um áseting og javning av almannaveitingum. Fevnir umsóknin um gjald fyri fleiri ár, verður stuðulin lækkaður samsvarandi fyri hvørt árið.
Stk. 2. Landskassin rindar stuðulin til uppihaldspening.
Stk. 3. Stuðulin verður útgoldin seinast í juni og seinast í desember mánaði.
Stk. 4. Stuðulin verður útgoldin á konto í peningastovni.
§ 3. 3 Stuðul verður bert veittur eftir umsókn, ið skal vera latin inn í seinasta lagi 1. juli fyri uppihaldspening, sum er goldin undanfarna álmanakkaár.
Stk. 2. Serligt umsóknarblað skal nýtast, tá søkt verður um stuðul.
Stk. 3. Landsstýrismaðurin ásetur nærri reglur um krøv til skjalprógv, sum neyðug eru fyri at støða kann takast til, um ein persónur hevur rætt til stuðul.
§ 4. Um ein persónur fær ella hevur fingið endurgjald á annan hátt fyri útreiðslur til uppihaldspening, hevur hesin persónur samtíðis ikki rætt til stuðul eftir hesi lóg.
§ 5. Rætturin til stuðul kann ikki verða fyri rættarsókn, fyrr enn hann er útgoldin. Avtala um transport er útgjaldaranum óviðkomandi.
§ 6. Avgerðir, tiknar sambært hesi lóg, kunnu kærast til landsstýrismannin.
Stk. 2. Kærast skal innan 4 vikur eftir, at kærarin hevur fingið fráboðan um avgerðina.
Stk. 3. Landsstýrismaðurin kann síggja burtur frá kærufreistini, tá ið serlig viðurskifti gera seg galdandi.
Stk. 4. 4) Landsstýrismaðurin kann áseta, at heimildin hjá landsstýrismanninum eftir stk. 1 kann leggjast til eina kærunevnd
§ 7. Henda lóg kemur í gildi dagin eftir, at hon er kunngjørd, og er galdandi frá og við inntøkuárinum 1997.
1) Broytt við løgtingslóg nr. 69 frá 2. mai 2001.
2) Broytt við løgtingslóg nr. 78 frá 25. mai 2009, har § 2 er soljóðandi: ” Stk. 1. Henda løgtingslóg kemur í gildi 1. juli 2009.
Stk. 2. Lógin hevur virknað fyri gjøld til uppihaldspening, sum falla til gjaldingar 1. juli 2009 ella seinni.
3) Broytt við løgtingslóg nr. 136 frá 28. desember 2010, har §§ 2 og 3 eru soljóðandi: “§ 2 Henda løgtingslóg kemur í gildi 1. jan. 2011. § 3 Umsókn um stuðul til uppihaldspening, sum er goldin framman undan gildiskomuni sambært § 2, skal vera latin inn í seinasta lagi 1. juli 2011.”
4) Heimild landsstýrismansins sum kærumyndugleiki er lagdur til kærunevndina í almanna- og heilsumálum, sum skal viðgera og taka endaliga fyrisitingarliga avgerð í kærumálum.Víst verður til løgtingslóg nr. 47 frá 23. mars 1993.


text:
Orð: Thomas O. Chisholm
Lag: George Coles Stebbins
Týtt: Victor Danielsen
1. Burtvilstur gekk eg í so mong ár,
feldi í oyðimørk mangt eitt tár,
hungur meg nívdi og ræðsla svár;
nú skal eg fara heim,
leitandi aftur, har leiðin lá,
vónandi Faðirs míns hús at ná,
glaður við tænara pláss at fá –
nú skal eg fara heim.
Niðurlag: Aftur til Faðir og heim,
aftur til Faðir og heim,
nú skal eg fara heim,
aftur til Faðir og heim.
2. Hví skal eg vónleysur doyggja her,
her eingin vinarhond hjálp mær ber,
tá ið í yvirflóð breyð har er!
Nú skal eg fara heim;
beiskt eg nú syrgi mín skeiva veg,
sonarnavn verdur ei eri eg,
vóni tó, Faðir mín fagnar meg –
nú skal eg fara heim.
3. Minnini vitja meg, søt og blíð,
minni um heimið, eg gleddist í!
Minni um vinir í farnu tíð –
nú skal eg fara heim;
onnur, eg veit, vóru vilst av leið,
tey fóru heim, vóru burt koyrd ei;
skal eg tá ivast og drála! Nei,
nú skal eg fara heim.
4. Áh, at eg viltist, tað ger mær ilt!
Heima hvør stund var við gleði fylt;
nú alt mítt góða er burtur spilt,
tó skal eg fara heim;
innast mítt hjarta mær vitni ber:
Gud enn meg elskar, ei illur er;
náttin er køld, ei má drálast her –
nú skal eg fara heim.


text:
Nýggjasta
Vit eita MEGD
Stóra føroyska meginfelagið við teimum 24 limafeløgunum innan brekøkið hevur síðani 1981 itið MBF, og á fundi 27. februar tók eykaaðalfundurin undir við at broyta navnið á meginfelagnum til MEGD. Eisini var við hesi broyting undirtøka fyri nýggjum búmerki.
Tilgongdin at finna nýtt navn og búmerki hevur vart í drúgt ár. Navnakapping varð alment skrivað út í oktober 2017 og 10. november 2017, tá ið freistin at senda uppskot inn var úti, vóru 157 uppskot komin inn. Starvsnevndin, sum fekk uppgávuna at umsita navna- og búmerkjabroytingina, tók eftir gjølla umhugsan undir við at leggja navnið MEGD fyri eykaaðalfundin saman við nýggja búmerkinum.
MEGD er nýtt føroyskt orð og er eisini eitt orð, sum hevur eina positiva merking. Orðið verður í hesum føri brúkt sum sernavn.
Tað vóru tvey, sum sendu sama uppskot inn. Tey vóru Hilmar Eliasen og Dorrit Olsen. M.a. grundgóvu tey við, at MEGD merkir megi og styrki og setir fokus á møguleikarnar hjá einstaklinginum og felagnum heldur enn forðingarnar. Orðið er stutt og lætt. Orðið hevur ikki serføroyskar bókstavir, sum ger tað lættari við telduposti, heimasíðu og altjóða samstarvi.
Búmerkið hevur Else Sjúrðaberg, grafikari, gjørt eftir áheitan frá starvsnevndini. Um búmerkið sigur Else:
MEGD skrivað eitt sindur øðrvísi - á ein viðarbul.
Tankin við at skriva MEGD á henda hátt er, at lívið ikki er beint fram. Vit møta avbjóðingum í lívinum, sum gera, at vit fara umvegir, niður á næstu reglu - tað ger onki - viðhvørt høvdu vit ikki vilja verið tað fyri uttan.
Viðarbulurin. Sprotin sigur: „viðarbulur: meginlutur av træ ið greinar vaksa út frá“.
Hetta er eitt góð mynd av MEGD, sum er sterkt og sjálv stamman í trænum. Viðarbulurin leggur lunnar undir, at greinar og bløð nørast.
Grøni liturin er tekin upp á ró, nøring, vøkstur, orka, tryggleika og so framvegis.
Skapið á viðarbulinum er ikki ein fullkomin rundingur. Fólk fara óivað ikki at vita, at hetta er ein viðarbulur, men undrast yvir, hví skapið er so. Síðani verður spurt og høvi gevst at greiða frá og fáa samtalur ígongd.
Ringurin á viðarbulinum kann eisini ímynda vernd og felagsskap.
Á eykaaðalfundi 27. februar varð nýggja navnið og búmerkið lagt fram fyri limafeløgini, og tóku tey undir við uppskotinum.


text:
Boko Haram
Boko Haram er ein muslimskur yvirgangsfelagsskapur, ið hevur til endamáls at stovna eitt islamskt ríki í Nigeria. Boko Haram hevur verið í kríggj við nigeriansku stjórnina seinastu fimm árini (2010-2015). Felagsskapurin hevur havt stóra framgongd í 2015, og eru møguliga best kendur fyri at hava burturflutt 276 skúlagentur í apríl 2013. Seinni eydnaðist nøkrum gentum at flýggja frá burturflytarunum, men Boko Haram heldur framvegis aftur 219 nigeriskar skúlagentur. Í mars 2015 svór felagsskapurin trúskap til Islamska Statin (IS), ið eisini virkar fyri einum islamskum ríki, og hevur lagt stór landaøkir undir seg í Irak, Sýria, Libya og aðrastaðni. Boko Haram hevur fyrst og fremst virkað í norðara partinum av Nigeria, men eru eisini komnir niðan í Kamerun og Niger.


text:
OGNIR til sølu/leigu
BYGDARRÁÐSFUNDIR
LÝSINGAR
-
KORT
VEÐRIÐ
Opið hús á Fiskivinnuskúlanum hóskvøldið 10. mars kl. 19.30
03.03.2016
Opið hús á Fiskivinnuskúlanum hóskvøldið 10. mars kl. 19.30
Hóskvøldið 10. mars kl. 19.30 verður opið hús á Fiskivinnuskúlanum.
Tiltakið er serliga ætlað foreldrum og teimum, sum nú skulu velja miðnámsskúla, men annars øllum, sum viljað vita meira um tilfeingisbreytina ella bara vilja síggja skúlan.
Tilfeingisbreytin vendir sær serliga til teirra, sum hava áhuga fyri náttúruni, og er eitt frálíkt grundarlag hjá teimum, sum ætlað sær at lesa víðari innan t.d. náttúruvísindi.
Tilfeingisbreytin er tann grøna breytin í breytaskipanini, sum bæði er lokal men eisini global.
Skúlin bjóðar ein drekkamun við onkrum góðum afturvið. Næmingar koma at framføra nakrar sangir og vísa ymsar starvsstovuroyndir o.a..
Øll eru hjartaliga vælkomin
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
OGNIR til sølu/leigu
BYGDARRÁÐSFUNDIR
LÝSINGAR
-
KORT
VEÐRIÐ
Skúlastýrið
Í skúlastýrinum fyri Vestmanna Skúla sita:
Jona Jensen, forkvinna
Johan Muller, næstformaður
Jóngerð M. Nielsen, skúlastýrislimur
Marjun Johannesen, umboð fyri kommununa
Herit Magnussen, umboð fyri kommununa
Pauli Joensen, læraraumboð
Nomi Jacobsen, skrivari
Skúlastýrið hevur ynski um at arbeiða við hesum málum komandi 4 árini:
- Virðisgrundarlag fyri Vestmanna Skúla
- Betri samstarv við Kvívíkar Skúla og skúlastýrið
- Betra um ferðasamband hjá næmingum millum Kvívík og Vestmanna
- Grønur Skúli, víðari ætlanir
- Inniluft og inniumhvørvi
- Betra um arbeiðsumstøðurnar hjá lærarum, skrivara og leiðslu
- Matarsalur
- Framtíðarskúlin á KT økinum
- Skapa umstøður fyri bókasavni sum integreraður partur av miðhøllini
- Framhaldandi eitt tilboð til næmingar at sleppa á seturskúla í 3, 6 og 8. fl. og eggja lærarum at geva næmingum upplivingar uttan fyri skúlan, útiskúla o.a.
Skúlastýrið ynskir at gera arbeiðið í skúlastýrinum meiri opið og sjónligt.
Vit hugsa at leggja fundarfrágreiðingar á heimasíðu skúlans og hjá kommununi, eins og at øll hava atgongd til eitt yvirlit yvir, nær fundir eru í skúlastýrinum.
Vit ynskja eisini at tað skal verða lætt at koma í samband við skúlastýrið, eins og foreldur skulu gerast meiri forvitin eftir at vita, hvat rørir seg í skúlastýrinum.
Vit eru fyrst og fremst vald í skúlastýrið av foreldrum, og ynskja vit tískil eisini, at tit sum foreldur venda tykkum til okkara um eitthvørt er, sum tit ynskja skal verða viðgjørt í skúlastýrinum.
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
Hetta vikuskiftið hendir snøgt sagt alt møguligt, tá ið tað kemur til føroyska svimjing.
Éitt er at SSF eftir røttum skuldi hava skipað fyri norðurlendskum fundi í Havn í dag, sum tíverri vegna veður endaði við at vera í Keypmannahavn.
Men, í Íslandi er árliga Reykjavík International, hagar einir 21 føroyskir svimjarar úr SuSvim og Ægir eru farnir at kappast, umframt Magnus Jákupsson fyri Farum.
Í Malmö í Svøríki er Grand Prix 2017, har Óli Mortensen og Alvi Hjelm fara at luttaka fyri Hovedstadens Svømmeklub.
Og samstundis er árliga FLOT-stevnan á Toftum, har okkara yngstu skulu royna seg.
Sunnudagin er so aftur norðurlendskur fundur, hesuferð sambært ætlan í Keypmannahavn.
Vit royna at fylgja við sum frægast … Og hesuferð er svimjing.com mestsum av tilvild tilstaðar í Malmö! 🙂
Live Timing ísv Grand Prix 2017 í Malmø finst her
Startlistar o.a. ísv Reykjavík International 2017 finnast her